Bizik «Hirian, bizi eta mugi! 3 km bestela egiteko, engaia zaitez!» bere kanpaina berria abiatzen du – Bizi !\nOstiraleko Artikuluak: 2021eko ekainaren 4ko hautua!\nOstiraleko Artikuluak: 2021eko ekainaren 11ko hautua!\nEka 05 2021\nBizik «Hirian, bizi eta mugi! 3 km bestela egiteko, engaia zaitez!» bere kanpaina berria abiatzen du\nHirian, bizi eta mugi! 3 km bestela egiteko, engaia zaitez!\nGaur, larunbatean, 2021eko ekainaren 5ean, Mundu mailako ingurumenaren egunaren karietara, Bizik «Hirian, bizi eta mugi! 3 km bestela egiteko, engaia zaitez!» bere kanpaina berria abiatzen du!\nBaiona, Angelu, Biarritze (BAB) hirigunean INSEE-ko zenbakien arabera, 3 km baino guttiago dituzten joan-etorrien %40 bakarkako motordun ibilgailuz eginak dira [INSEE, EMD, 2010].\nEzagutze hortarik abiatuz, Bizik erabaki du BABko biztanleen sentsibilizatzeko kanpaina bat eramaitea, azken hauek 3 km baino gutiago duten joan etorrientzat engaia daitezen autoaren ez gehiago erabiltzerat. Engaiamendu masiboak ahalbidetuko luke gure hirietan autoaren tokiaren egiazki murriztea eta aintzina pausu bat litaike hiri sano eta goxo bati guruz.\nNahiz eta autoaren sektorearen garapenak ahalbidetu duen jendeen elkar hurbiltzea eta joan-etorrien denboraren ttipitzea, eredu horren garapenak, ber momentoan hiriaren hedatzea eta etxetik lanerako bidaien luzatzea lagundu du, hiria zatikatuz bideendako azpiegiturekin eta aparkalekuen inbasioarekin, airearen, lurren eta uren kutsadurarekin (Ademe-en zenbakien arabera). Bizik eredu hori aldatu nahi du.\nHiri barnean, kilometro bat baino guttiago duten ibilbideetan, oinez lasterrago goaz. ADEME2 erakundearen arabera, kilometro bat eta bost kilometro arteko ibilbideetan, bizikleta garraio molde zaluena da. Alabainan, auto metaketekin eta aparkaleku toki baten xekatzearekin, auto baten bataz besteko abiadura ttipitzen da. Arazo horiek guttitan bizi dituzte txirrindulariek, haien bataz besteko abiadura autoarena baino handiagoa delarik. BABn gaindi, ibilbideen %44ak hiru kilometro baino gutiago ditu, ondorioz ibilbide horien bizikletaz egitea autoz egitea baino laburrago da. Bost eta hamar kilometro arteko ibilbideentzat, bizikletak autoak baino doi doia zonbait minuta gehiago beharko ditu.\nBizik jadanik egin duen bezala Baionarentzat eta BABrentzat, bere blogean minutukako planen bigarren edizioa eskuragarri emaiten du, «Angelu minutuka» eta «Biarritze minutuka» planak urririk deskargatzeko parada eskainiz.\nHelburua da, interes guneen, bulegoen, ikastetxeen, tokiko saltegien, egoitzen edo/eta auzoen artean diren oinez edo bizikletaz egin ibilbideen denboraren mapa irudikatzea, horren bidez konturatzeko oinez edo bizikletaz ibiltzeak, hirigunean, autoz ibiltzeak bezain denbora hartzen duela, edo gutiago.\nJendarteak joan-etorrientzat motordun ibilgailuen alternatibak erabiltzeko gogoa gehiago erakusten badu, tokiko politiken eta kolektibitateen gaineko presioa handiagoa izanen da. Eta horren ondorioz, tokiko kolektibitateek autoaz aparte diren garraiobide alternatiboen aldeko antolaketen alde ekiten ahalko dute.\nDinamika kolektibo batean parte hartuz, du denen engaiamenduak gure osagarrian, tokiko ingurumenan eta gure bizi baldintzetan BABn gaindi diferentzia eginen du.\nBizik kanpaina hau abiatzen du, konbentzitua baita beharrezkoa dela aldaketa masibo baten kausitzerat bizikleta bezalako garraio moldeen alde, garraio kolektiboen alde edo oinze ibiltzearen alde. Hala ere, Euskal Hirigune Elkargoari eta Mugikortasunen Sindikatuari eta Herrko Etxeei deia luzatzen diegu haiek ere ekin dezaten berenmedioekin egiazko aldaketa kausitua izan dadin.\nLasaiagoa eta arnastenahal den hiri baten alde: ibili, autobusa hartu eta pedalatu… hots, engaiatu!\nEngaiamendu honen izenpetzeko, klika hemen: 3km.bizimugi.eu\nKanpaina nahi duzu sustengatu emaitza bat eginez? Hemen klika: https://www.helloasso.com/associations/bizi/formulaires/10/widget


Koronabirusaren inguruan asko hitz egiten da, ez, ordea, koronabirusaren gaineko burgesiaren kudeaketaz. Erabat normalizatu da koronabirusaren hedapenari salbuespen politiken bitartez erantzutea, eta badirudi birusari aurre egiteko modu bakarra eskubideen urraketak eta kontrol sozialaren handitzea direla. Kontrara, osasungintza sistema indartsu eta unibertsal baten beharra eztabaida publikotik guztiz kanpo geratu da, eta itxuraz arduratsuenak diren politikariek ere ez dute horretaz hitz egiten.\nBurgesiaren kudeaketa eredu horren baitan kokatzen da COVID ziurtagiriaren ezarpena. Lehenik eta behin, neurri horrek biztanleriaren gaineko kontrol mekanismoak handitzea dakar nahitaez. Izan ere, ziurtagiri horrek datu pertsonalen gaineko kontrol handiagoa dakar eta norbere intimitaterako askatasuna modu nabarmenean urratzen du. Horrek gizarte kapitalistaren joera orokor bati erantzuten dio, gizartearen pobretze orokortuaren baitan kontrol neurriak erabat areagotu direlako azken hamarkadetan. Burgesiaren eskuetan teknologiaren garapena kontrol soziala handitzeko ere erabiltzen da, kasu honetan digitalizazioarenerabilerarekin ikus daitekeen bezala. Horrez gain, COVID ziurtagiriak segregazioan ere sakontzen du, gizarte burgesak esparru askotan egiten duen bezala (hezkuntzan eta osasungintzan, besteak beste), arrazoi desberdinengatik ziurtagiria eduki ezin dutenen zenbait eskubide urratuz eta beraien aurkako kriminalizazioa erraztuz.\nGainera, guztion osasunaz arduratzen omen diren politikari profesionalek, are eta testuinguru errepresiboagoa sortzen dute horrelako neurrien bitartez. Kasu honetan, COVID ziurtagiriaren harira, erraztu egiten dituzte poliziaren interbentzioak, isunak jartzea, kriminalizazioa, jazarpena... Ez du balio behin eta berriz horrelako testuingurua ahalbidetzeak eta ondoren polizia-gehiegikeriak salatzen ibiltzeak.\nNabarmena da, halaber, COVID ziurtagiriak farmazeutiken eta enpresari handien interesei erantzuten diela, besteak beste, izugarrizko dirutzak ateratzen dituztelako txertoen salerosketetatik. Nahiz eta osasunaren auzia lehen mailako arazoa den egungo gizarte kapitalistan (koronabirusaz gain, dena delako gaixotasun eta gaitzak hedatuta daudelako, eta horietako asko pobreziarekin lotuta daude), ezingo zaio aterabide integral eta errealik eman osasun politika burgesen bitartez.\nEgoera hau salatzeko mobilizazioak egingo ditugu eta datozen egunetan emango ditugu mobilizazio horien inguruko xehetasunak.\nKONTZENTRAZIOAK | ABENDUAK 10 | 19:30\nBILBO: Sabin Etxea aurrean\nDONOSTIA: Gipuzkoako Diputazioaren aurrean\nGASTEIZ: Eusko Legebiltzarraren aurrean


Irekia Eusko Jaurlaritza - Gobierno Vasco :: Eusko Jaurlaritzak Gazteriaren Lege-proiektua onetsi du (Gobernu Bilera 2020-11-24)\nEusko Jaurlaritzak Gazteriaren Lege-proiektua …\nGobernu Kontseiluak, gaur, gazteriaren euskal legearen proiektua onetsi du; haren helburua da Euskal Autonomia Erkidegoaren eremuan gazteria-politikak garatzeko araudi- eta eskumen-esparrua ezartzea.\nBeatriz Artolazabal Berdintasun, Justizia eta Gizarte Politiketako sailburuak “une historiko” hori baloratu du; izan ere, EAEk ez du gazteria-legerik. “Gazteriaren euskal legeak modu egonkorrean eta bermatzailean erakutsiko ditu Eusko Jaurlaritzako sailak, hiru foru-aldundiak eta EUDEL eta gazte-erakundeak eta gazteak eurak ekintza positiboko zein neurritan dauden inplikatuta”, esan du.\n2008ko irailean, lehendabizi, eta 2011ko urrian, ondoren, Gobernu Kontseiluak bi lege-proiektu onetsi zituen, baina horiek ez zuten gainditu Legebiltzarreko hurrengo izapidea. Aurtengo otsailean, lege-proiektua onetsi zen, baina legegintzaldiaren amaierak hura izapidetzea eragotzi zuen. Orain, Artolazabalek “hura onetsi ahal izateko adostasun azkarra lortzera” gonbidatu ditu alderdi politikoak.\n“Gobernu honentzat, gazteria gure kapital sozial onena da, eta konpromisoa hartu dugu baterako politika koordinatua sustatzeko, euskal gazteriari zeharkako ekintza eskainiko diona, haien emantzipazioari eta familia-proiektua garatzeari bide emango diona”, esan du Artolazabalek. Zehazki, lege honen helburuetako bat da gazte-ikuspegia euskal politika publikoetan sartzea.\nGazteriaren euskal legearen proiektuaren eduki nagusiak honela laburtu daitezke: euskal administrazio publikoek gazteriaren arloan dituzten eskumen eta eskuduntzak arautzea; administrazio publikoan gazte-emantzipazioa eta gazte-ikuspegia sustatzea; gazteriaren zeharkako politikak koordinatu, planifikatu eta ebaluatzea; gazte-izaera sustatzea gazteen programa, jarduera, zerbitzu eta ekipamendu berezien bidez, eta gazte-partaidetza sustatzea, bai eta zehapen-araubidea ere.\n“Tresna horrek sendotuko du, gehien, euskal agente politikoek gazteriaren politika integralekin duten konpromisoa”, esan du Berdintasuneko sailburuak. “Legeak egonkortasuna emango dio denborak baliozkotutako eta erakundeek sustatutako lan-moduari”. Arauak finkatu egingo du urteetan gazterian eragin zuzena duten politika sektorialen koordinazioan eginiko lana.\n12 eta 30 urte bitartean\nLege-proiektu horrek «gazte» izendatzen du 12 eta 30 urte bitarteko pertsona oro. Artolazabalek esan bezala, hala egiten du, “gazteekiko esku-hartzeak gero eta adin goiztiarragoetan gertatzen ari direlako”.\nHala ere, Gazteria Politika gauzatzeko garrantzitsuena da helburu den publikoa gazteriaren euskal legea egituratzen den eremu handien arabera segmentatu ahal izatea. Hala, gazte-sustapenaren eremuan, gaztetzat jotzen da 12 eta 30 urte bitarteko pertsona oro, biak barne; horrek esan nahi du nerabezarotik etengabeko arreta jartzen dela, oro har aplikatzen den bezala, batik bat euskal udalerrietan.\nGazte-emantzipazioaren politikak direla eta, berriz, gaztetzat jotzen dira 18 eta 30 urte bitarteko pertsonak, biak barne; hala ere, zenbait programak eta jarduketak beste adin-muga batzuk aurreikusten dituzte, haien izaera eta helburuak aintzat hartuta.\nGazteriaren_Euskal_Legearen... 300 KB (application/pdf)


Xalotasunean, Iruñerri osorako | EIBZko liburutegia\nJoseba Igarabide gustura azaldu da, Xaloak Iruñerrian aurreneko urtean izan duen harrerarekin. «Harrera arras ona izan da. Kontuan izan behar da gure telebista egiteko modua desberdina dela, eta guk eskaintzen duguna ez direla superekoizpenak, ezta show galaktikoak ere. Gurea bestelakoa izan nahi du: beharrei egokitutako hurbileko telebista».\nIruñerriko ikusleekin hurbiltasun hori lortzeko asmoz, Berriozarko egoitzan bi magazin egiten dituzte: Iruñerriko hotsak (13:30ean) eta Egunez egun (16:00). Maria Gurreak aurkezten du Iruñerriko hotsak, eta askotariko gizarte gaiak lantzen dituzte. «Bizitzan behar izaten diren kontuak tartekatzen dira saioan», azaldu du Igarabidek. Gainera, herri mugimenduen eta gobernuz kanpoko erakundeen jarduna, udal informazioa, eskualdeko agenda, Nafarroako beste toki batzuetako gaiak, erosketaren saskia eta eguraldia azaltzen dira magazinean. Egunez egun arratsaldeko magazina, berriz, Larraitz Amadozek aurkezten du, eta elkarrizketen bitartez lantzen dituzte gaiak. Asteko egun bakoitzean gai bat: astelehenetan kirolak, asteartetan udal informazioa, asteazkenetan kulturgintza, ostegunetan ekonomia eta politika, eta ostiraletan aisia eta asteburuko agenda. Kolaboratzaile finkoak dituzte saioan.\nIruñerriko albistegia, bestalde, Aitziber Iturriak eta Fermin Epaltzak aurkezten dute egunero, 15:00etan. Iluntzean ere berriro ikusteko modua izaten da.\nGoizez zein arratsaldez marrazki bizidunak ematen ditu Xaloa telebistak. Gainera, Tokikomeko telebistekin egindako hitzarmenaren bitartez, tokiko beste kate batzuetako saioak ere emititzen dituzte. 20:00etatik aurrera, halaber, saio berezituak ematen dituzte. Besteak beste, kirol, musika, kultur, hezkuntza, eta nekazaritza eta abeltzaintza gaiei buruzko saioak dituzte.\nIgarabidek ontzat jo du Iruñerrian telebista eskaintza handitu izana. «Bada denontzat tokia. Lankidetzan sakondu beharko genuke. Horrela, eskaintza osagarria egingo dugu, eta herritarrek eskertuko digute».\nKategoria Azalpen testua, Berria egunkaria, D eredua, DBH 1. eta 2. mailak, Euskara, Komunikabideak, etiketak Iruñerria, Joseba Igerabide, Urtzi Urkizu, Xaloa telebista by Amaia. Gorde lotura.


Publikatuta: 2022/05/20 17:59 (UTC+2) Azken eguneratzea: 2022/05/25 08:32 (UTC+2)\nGizonezkoa da, eta Osakidetzako Arabako Unibertsitate Ospitalean artatu dute, baina ez dute ospitaleratu behar izan. Koadro arin bat duenez, etxean isolatzeko agindu diote, dagokion jarraipenarekin. Osasun Saila harremanak aztertzen ari da.\nTximino-baztanga lehen kasu susmagarria aztertzen ari dira Euskadin, Eusko Jaurlaritzako Osasun Sailak jakitera eman duenez.\nGizonezkoa da, eta Osakidetzako Arabako Unibertsitate Ospitalean artatu dute, baina ez dute ospitaleratu behar izan. Gizon hori tximino-baztangarekin bateragarriak diren sintomak agertzen hasi zen bidaia batetik itzuli ondoren.\nINTERESEKOA: Zer da tximino-baztanga eta zeintzuk dira sintomak?\nHala ere, koadro arin bat duenez, etxean isolatzeko agindu diote, dagokion jarraipenarekin. Osasun Saila harremanak aztertzen ari da, Osasun Alerta eta Larrialdiak Koordinatzeko Zentroarekin (CCAES) koordinatuta.\nKasu susmagarrien lagin bat bidaliko da Mikrobiologia Zentro Nazionalera, eta horrek 2-3 eguneko epean baieztatuko edo baztertuko du kasua.\nTximinoaren baztanga oso gutxitan gertatzen den gaixotasuna da, eta normalean sukarra, mialgiak, adenopatiak (gongoiletako hantura) eta eskuetan eta aurpegian erupzioa izaten ditu, barizelaren antzekoa.


Nola Neurtu Zure Bideo Marketin Kanpainen ROI | Martech Zone\nBideo produkzioa ROIari dagokionez askotan gutxi baloratzen den marketin estrategia horietako bat da. Bideo erakargarri batek zure marka humanizatzen duen autoritatea eta zintzotasuna eman ditzake eta zure aukerak erosteko erabakira bultzatzen ditu. Hona bideoarekin lotutako estatistika ikaragarriak:\nZure webgunean txertatutako bideoek bihurketen tasak% 80 handitzea eragin dezakete\nBideoa duten mezu elektronikoek% 96ko klik-tasa handiagoa dute bideoaz kanpoko mezu elektronikoekin alderatuta\nBideo merkaturatzaileek% 66 puntu gehiago lortzen dituzte urtero\nBideo merkaturatzaileek markaren ezagutzan% 54ko hazkundea dute\nBideoa erabiltzen dutenen% 83k ROI ona lortzen duela uste du,% 82k estrategia kritikoa dela uste baitute\nEnpresa txiki eta ertain gehiago sartzen ari dira azken 55 hilabeteetan% 12ek bideo bat ekoizten baitute\nOne Productions infografia zehatz hau garatu du bideo marketin kanpainetan ROI neurtuz. Bideo marketinaren ROIa hobetzeko kontrolatu beharko zenituzkeen metrikak zehazten ditu ikus kopurua, konpromiso, bihurketa-tasa, gizarte partekatzea, iritzia, eta kostu totala.\nInfografiak zure bideoaren banaketari buruz ere hitz egiten du, haren eragina maximizatzeko. Gustatzen zait mezu elektronikoak eta mezu elektronikoen sinadurak partekatzea zure bideoa sustatzeko leku bikain gisa. Zertxobait ukitu den beste banaketa iturri bat Youtube eta bilaketa motorren optimizazioa da. Ez ahaztu bideo bidez merkaturatzen ari zarenean bilaketan eragina izan dezaketen bi estrategia daudela:\nBideo bilaketa - Youtube bigarren bilatzaile handiena da eta trafiko asko zure marka edo lurreratze orrietara itzul dezakezu bihurketarako. Batzuk eskatzen ditu zure Youtubeko bideoaren argitalpena optimizatzea, ordea. Enpresa gehiegik galdu egiten dute hori!\nEdukien sailkapena - Zure webgunean, ondo optimizatutako eta zehaztutako artikulu bati bideo bat gehitzeak nabarmen hobetu ditzake sailkapenean, partekapenean eta aipamenak lortzeko aukerak.\nHemen duzu infografia osoa informazio bikainarekin!\nTags: bihurketa-tasabideo elektronikoakonpromisoezinbesteko bideo metrikanolaneurri roiROIbideoaren kostuaBideo banaketabideo posta elektronikoabideoaren iritziabideo-marketinabideo marketin kanpainabideoaren metrikabideoaren plangintzabideo roibideo partekatzeabideo sinadurabideoen estatistikakikus kopuruayoutube


Askatasun egarriz - Gipuzkoako Hitza\nRamontxo eta Joseba Izagirre osaba-iloba asteasuarrentzat parapentea da euren bizitzarako erreminta nagusia. Osabari segika hasi zen iloba hegan.\n2021, ekainak 25 Albisteak, gipuzkoa, Kirola 217\nAfizio batzuk barruraino sartzen dira, eta Ramontxo Izagirre asteasuarrari hori gertatzen zaio parapentearekin. Delta hegoaren bidez hasi zen hegan egiten, eta hiru urte geroago hasi zen parapentearekin. “Soldaduska bukatu eta norabait alde egin nahi nuen, hegan egin nahi nuen”, esan du. “Txakurrari katea jarrita bezala egoten ginen soldaduskan”. 35 urte pasatu dira ordutik, eta Izagirrek ez dio utzi hegan egiteari. Joseba Izagirre, Ramontxoren iloba, asteasuarra hura ere, osabari segika hasi zen parapentean. “Nik txikitatik izan dut eskura etxean: osabak betidanik egin izan du hegan, baita aitak gaztetan ere, eta 18 urte egitean osabak horretarako aukera eskaini zidan. Hamabost urte pasatu dira dagoeneko”.\nTxikitatik zuen “askatasun gogo horrek” bultzatuta, hegan egiten du oraindik ere Ramontxok. Parapentean ibiltzeak duen arriskuaz galdetuta, argi du: “Bizikleta hartu eta mendira joan beharrean errepidean sartuz gero, arriskua dago hor ere. Gure kasuan arriskua ez da hainbestekoa”. Zailena “haizeak zer egingo duen jakitea” dela dio, eta hori ikasi egiten dela, begiratuz, liburuak irakurriz eta besteei galdetuz. “Gustuko tokian aldaparik ez”, aitortu du. Ilobari “askatasuna” ematen dio hegan egiteak, eta azaldu du hegan dabilen bitartean ez duela beste ezertan pentsatzen: “Ez dut arazorik. Une horretan ez naiz nire amaren semea, ez naiz inoren laguna, ez inoren mutil laguna. Parapentea eta ni bakarrik egoten gara. Momentu hori berezia da niretzako; sentsazio hori lortzen dut hegan egiten dudanean”.\nJoseba Kanariar Uharteetan (Espainia) bizi da egun. Lehenengo bidaia lagunekin egin zuen hara, baina bigarrena, hirugarrena eta hurrengoak parapentea hartuta egin ditu. “Nire egoera pertsonala aldatu egin zen, eta ikusi nuen Kanarietan urte osoan egiten dela hegan. Giro ona dago, irla gustatzen zait, eta parapentea izan zen bertara joateko arrazoietako bat”. Haren afizio nagusia da, eta, surflarientzat surfa den bezala, azkenerako “bizi estilo bat” bihurtzen dela gaineratu du.\nAfizioa… eta ofizioa\nRamontxok parapentean beste pertsona bat eramateko aukera eskaintzen du gaur egun. Bi plazako parapentea du, motordun bat ere bai, eta motor handiago bat ekarriko du orain, jendeari hegaldiak eskaintzeko. Irakasten ere aritzen zen lehen, baina bide hori utzita dauka orain. “Parapentean beste pertsona bat eramatean, segurtasuna da kontuan hartu behar den lehen gauza. Aurreneko aldia badu, urduri egongo da, eta ikara eduki behar da, noski, baina neurrian”. Josebak parapentea lanbide izan du tarteka. Euskal Herrian aritu izan zen jendea eskola baterako hegaldietara eramaten, eta Kanariar Uharteetara bizitzera joatean, hori izan zuen lanbide nagusia lehen bi urteetan, lan finko bat aurkitu zuen arte.\nOrion eta Zarautzen ibiltzen da gehien Ramontxo. Hernio aldean ere bai tarteka, Xoxote inguruan, Oñatin… “Batzuek uste dute 3.000 metrora igotzea dela hegan egitea, baina ni gustura ibiltzen naiz Zarauzko dunan. Horrelako leku txikiak nahikoak dira hegan jostatzeko”. Delta hegoak ez bezala, parapenteak “jolasteko aukera” eskaintzen diolako, zuhaitzak hankekin-eta ukitzekoa, adibidez.\nJosebak ez du leku gustukoenik. “Toki bakoitzak bere magia dauka. Leku bat, agian, gustuko duzu altueragatik; beste bat, akaso, lurretik gertu hegan egiteagatik; beste bat, mendian zaudelako…”. Lurretik gertu ibiltzea gustatzen zaio, hori bai, kostaldean, eta Euskal Herrian horretarako aukera asko dagoela esan du.\nParapentean hasteko mugarik ez du jarri Ramontxok. Europan asko 60 urterekin hasten direla ikusi du. “Hemen, aldiz, 40 urtetik aurrera elkarteetan sartzen gara, sagardotegietara joaten gara… Barrutik zer ateratzen zaizun da kontua, zer duzun gustuko”. Josebak gaineratu du hasieran “gogo handia” eskatzen duela parapenteak: “Ez da hartu eta hegan hastea. Denbora asko eskaini behar zaio lurrean”.


Komentuko aterpetxearen kudeaketagatik jasotako dirua zazpi elkarteren artean banatuko da - Zumaia - Baleike.eus\nKomentuko aterpetxearen kudeaketagatik jasotako dirua zazpi elkarteren artean banatuko da\nBaleike 2019-01-17 09:48\nDarahli, Sarabastall elkartea (Flysch Trail), Beheko plaza elkartea, Gautena elkartea (Atozte programa), Malen Etxea, Nagusilan eta Zumaiako Lourdesko ospitalitatea izango dira bihar Oxforden egingo den ekitaldian dohaintza jasoko duten zazpi elkarteak. Txekeen banaketa 18:30ean hasiko da.\nKomentuko aterpetxea kudeatzen duen Donejakue bideko lagunen elkarteak jasotako diru sarreren zati bat herriko elkarteen artean banatzeko ematen dio Udalari. Horrela, bihar arratsaldean Oxforden egingo den ekitaldian, herriko zazpi elkarteri emango zaio dohaintza.\nIazko datuei erreparatuz, Aste Santutik urriaren 15a bitarte, Komentuko aterpetxean 4.253 erromesek pasa dute gaua, eta guztira, Udalak 9.000 euro jaso ditu. Diru kopuru hori gizarte helburua duten honako zazpi elkarteen artean banatzea erabaki du: Darahli elkartearen bidez Haizearen egia film laburraren ekoizpenari, Sarabastall elkartea (Flysch Trail), Beheko plaza elkartea, Gautena elkartea (Atozte programa), Malen Etxea, Nagusilan eta Zumaiako Lourdesko ospitalitatea. Lehen bi elkarteek 2.000 euroko dohaintza jaso dute eta besteek, aldiz, 1.000 eurokoa.\nElkarte horiek egiten duten lana balioan jartzeko asmoz, diru banaketa ekitaldi bateratu baten bidez egitea erabaki du Udalak. Ekitaldia bihar izango da Oxford aretoan, 18:30ean hasita. Bertan izango dira elkarte onuradunekin batera, Oier Korta alkatea eta Fernando Imaz, Donejakue bideko lagunen elkarteko presidentea.


Eraikinak birgaitzeko eta bertako produktuak merkaturatu eta kontsumoa sustatzeko diru laguntzak onartu dira - Beasaingo Udala\nEraikinak birgaitzeko eta bertako produktuak merkaturatu eta kontsumoa sustatzeko diru laguntzak onartu dira\nArgitaratua: 29 Ekaina 2018\nDiru laguntzen arloan, EITen ondorioz eraikinetan egin beharreko birgaitze lanetarako eta bertako produktuak merkaturatu eta kontsumoa sustatzeko diru laguntzetarako oinarriak onartu ziren\nEHBildu taldean Mikel Olanok, Garbiñe Zurutuzak utzitako zinegotzi kargua hartu zuen\nGobernu batzordean onartu ziren Erauskin plazako obren eta udan egin beharreko asfaltatze lanen esleipenak\nBertako produktuen merkaturatzea eta hauen kontsumoa sustatzeko helburuarekin, udalbatza osoaren bilkurak onartu egin zuen aho batez Beasaingo azokara datozen ekoizleei diru laguntzak emateko oinarriak. Udalak honekin, bertako produktuen azoka indartu eta sustatzeko helburuari eusten dio. Baserritar eta ekoizleek gutxieneko baldintza batzuk bete beharko dituzte, hala nola garaian garaiko produktuen eskaintza askotarikoa izatea eta azokara maiztasunez etortzea. Aho batez onartu zen proposamen honen bidez, azokara datozen saltzaileek azokara etortzeak suposatzen dien gastuari aurre egiteko laguntza jasoko dute.\nEra berean diru laguntzen atalean Eraikinen Ikuskapen Teknikoa (EIT) egin duten eraikinetako jabeek eskuratu ditzaketen laguntzen oinarriak onartu ziren aho batez ere. Guztira 120.000 euro zuzenduko ditu Udalak laguntza hauetara eta Eusko Jaurlaritzaren onespena ere izan behar dute laguntza jasotzeko eskaria egingo dutenek.\nEguneko gai zerrendan jaso ziren gaien artean zinegotzi kargu hartze berria izan zen. EHBildu taldean, Garbiñe Zurutuzak utzitako tokia Mikel Olanok hartu zuen.\nAdierazpen instituzionalei dagokienez, udal gobernuak eta oposizioko taldeek adostutako honako adierazpenak irakurri ziren. Alde batetik udalerrian euskararen erabilera sustatzeko pdf Euskaraldia (111 KB) egitasmoa aurrera eraman eta herritarren artean zabaltzeko erakunde-adierazpena onetsi zen. Herritarrek Euskaraldian parte hartzeko izenematea zabalik aurkitzen da eta euskararen nazioarteko egunaren bueltan burutuko da azaroa eta abendua bitartean.\nBestetik, pdf LGTB (29 KB) (Lesbiana, Gay, Transexual, Bisexual eta besteak ) harrotasunaren egunaren harira, udal taldeek sinatutako adierazpen instituzionala bilkuran irakurri eta onartu zen. Aurten ere ekimen sinboliko gisa, Igartzako jauregia ostadarraren kolorez egongo da argitua ekainaren 30a arte.\nAntolakuntza batzordeak aurkeztu zituen proposamen aipagarrienenen artean honako hauek onartu ziren. Zenbait ordenantzetako testuen errebisio eta zuzenketa genero ikuspegitik, Beasaingo udaltzaingoaren udal erregelamenduaren hasierako onespena, behin behinerako kontratatuko den arkitektoaren ordainsariak onartzea eta Udala eta bere organismo autonomoentzako aseguru pribatuak kontratatzea.\nGizarte larrialdietarako laguntzen alorrean udalbatzak emergentziazko laguntza hauek urtarriletik ordaintzea onartu zuen eta ez orain arte egiten zen moduan apiriletik aurrera. Emergentziazko egoerak izanik proposamenean beharrezkoa ikusten zen laguntzen ordainketa ez atzeratzea eta urtearen hasieratik ordaintzea.\nEsleipenei dagokionez, Igartza monumentu multzoa kudeatzeko ardura Aldabe enpresari esleitzeko proposamenak EHBildu taldearen abstentzioa jaso zuen eta gainontzeko alderdien onespearekin aurrera atera zen. Bi urteko kontratua izango da beste hiru urtez luzatzeko aukerarekin urtez urte berrituz. Urteko, 74.639 euro (+BEZa) jasoko ditu enpresa kudeatzaileak.\nEsleipenekin jarraitu, udalbatzaren osoko bilkuraren aurretik burutu zen Gobernu batzordean udan hasiko diren bi lan esleitzeko erabakia onartu zen. Batetik Erauskin plazako birmoldaketa lanak Altuna y Uriari esleitu zaizkiko 557.927,27 (+BEZ) euroko prezioan eta egikaritze epea bost hilabetekoa izango da. Eta udako asfaltatze lanei dagokionez Asfaltos Urretxu enpresari esleitzea onartu zen 103.795,75 (+BEZ) euroko prezioan eta uztailaren 23tik abuztuaren 10a bitartean burutu beharko ditu lanak.


Erantzuna haizean dabil - 111 Akademia\nErantzuna haizean dabil\t2016/11/17 - 08:05 Izenburua: Erantzuna haizean dabil\n1987. urtea da: Sobietar Batasunak Soyuz espaziontzia orbitan jarri du; Salt Lake Cityn Theodore Kaczynskik -Unabomber- bonba bat jarri du; Ingalaterran Margaret Tatcherrek bere hirugarren eta azken agintaldia eskuratu du; Bartzelonako Hipercorren ETAk atentatua egin du 21 hildako eraginez; hiri horrexetara bizitzera joan den Adelak uztailaren 7an 18 urte beteko ditu eta liburu honetako protagonista gaztea Hendaiatik harantz abiatuko da Uruguaik irabaziko duen Amerikako Futbol Kopa jokatzen ari diren bitartean.Ikasturte amaieran, San Juan suak elkartu zituen Tomas eta Adela, baina distantziak itzali egin dezake amodio sortu berria. Dena dela, Tomasek destinu petralaren aurrean etsi ez, eta Adelari hitz eman dio bizikletaz besterik ez bada ere, Kantauri itsasoa Mediterraneoarekin lotuz, urtebetetze egunean Katalunia Plazan agertuko zaiola. Halaxe sortuko zaie hitzordua eta horixe iradokitzen du izenburuak: Erantzuna haizean dabil... Zer gertatuko da hainbeste kilometrotan zehar? Egun horretan norbait agertuko al da helmugako plazan?\tTweet 1 comment Ane Amutxastegi Ostirala, 07 Apirila 2017 21:47 Iruzkin lotura Liburuaren maketazioa eta itxura ikusita, uste nuen oso arina egingo zitzaidala; baina kontrakoa gertatu zitzaidan. Istorioak ez ninduen harrapatu, ez hasieran ezta eleberrian zehar ere.


Fitxategiak – Page 75255 – Mediateka\nBerriemailea: Honoria Iriarte, Fulgentzio\nGaiak: abestia, denetarik, Eguberriak, euskara, ezkontza: opariak, kontakizuna\n00:18:05 ezkontza: opariak Ezkondu zirenean denek ez zuten oparirik egiten ez baitzen dirurik ere. Opariak xumeak ziren. Honoriaren ezkontzako opariak ikusten ari dira. Honoria eta Fulgencioren iloba agertzen da eta familiakoen izenak galdetzen dizkio.\n00:25:23 euskara, kontakizuna Kontakizuna: bilobak berarekin egin nahi ez baina lagunekin oso ongi hitz egiten du euskaraz. Honoriak euskara norekin eta non hitz egiten duen esaten du. Enekoizkoekin ere euskaraz hitz egin du beti.\n00:28:30 denetarik Honoria Aribe, Abaurregaina, Iruñea eta Burlatan ere bizi izan da. Oroitzapen goxoenak Aribekoak dira, umeak hazten. Beraien etxea oso leku berezia zen "lagun maitea", ateak beti irekiak zeuden.\n00:31:40 euskara, kontakizuna Ospitalean egon zenean medikua euskalduna zen, Etxegaraikoa. Bilobak koadro bat eraman zion eta denei asko gustatu zitzaien. Erizainarekin kontakizuna. Euskara ikasi behar da inor mindu gabe.\n00:01:05 euskara Noiz eta nork hitz egiten dion euskaraz.\n00:05:05 abestia, Eguberriak Xabierrek abesti bat abesten du. "Itsasontzi batez" (01.10"-02.20"). Abestia (02.37"-03.00"). Abaurregainan abesten ziren abestiak Eguberritan. Ariben ere atarira joaten zitzaizkien kantaka.\n00:06:29 denetarik Gaixo egonik oso ongi zaintzen dute. Bailarakoei desio onak ematen dizkie.\n00:20:42 denetarik Igeri egitera doazen haurrei galdera desberdinak egiten dizkie igeriketa eta egiten dituzten beste ekintza desberdinei buruz. Abesti "Maritxu nora zoaz" (19.55"-20.42")


inprobisatze / inproduktibo\ninprobisazio 1 iz inprobisatzea, bat-batean egitea, bat-batean aritzea.\nMusic-halleko artistak ere agertzen ziren; eta Sheridanek balsak eta polkak jo eta inprobisazioak egiten zituen. Irene Aldasoro «Dublindarrak» - James Joyce - 91. orr.\nZuloetako piano aurrean eserita egiten omen zituen bere inprobisazioak. Xabier Mendiguren Elizegi «Errautsen distira» - 135. orr.\nBat-batekotasuna prestatuz, inprobisazioa bilatuz. J.M. Olaizola "Txiliku" «101 gau» - 45. orr.\nInprobisaziorako jarrera eta gaitasunak. J. Garzia / A. Egaña / J. Sarasua «Bat-bateko bertsolaritza» - 44. orr.\nAhozko inprobisazioa ezagutzea. J. Garzia / A. Egaña / J. Sarasua «Bat-bateko bertsolaritza» - 45. orr.\nInprobisazioaren benetakotasuna. J. Garzia / A. Egaña / J. Sarasua «Bat-bateko bertsolaritza» - 64. orr.\nHortik aurrera, inprobisazio hutsean aukeratutako puntu-hitzen arabera moldatuko ditu bertsoa osatzeko erabiliko dituen gainerako argudioak. J. Garzia / A. Egaña / J. Sarasua «Bat-bateko bertsolaritza» - 188. orr.\nIzan ere, bertsolariek oholtza konpartitzen dute, bertsotan elkarrekin gaiak eta temak partekatzen dituzte, inprobisazioa elkarrekin txirikordatzen dute. J. Garzia / A. Egaña / J. Sarasua «Bat-bateko bertsolaritza» - 68. orr.\nKantu bidezko inprobisazioaren aukerak. J. Garzia / A. Egaña / J. Sarasua «Bat-bateko bertsolaritza» - 226. orr.\nInprobisazioari buruzko teoria-lanetan. Andoni Egaña «Hogeita bina» - 96. orr.\nLeslie [...] izugarri ospetsua da inprobisaziorako ahalmenengatik eta musikarako oroimen sinetsezinagatik. Xabier Olarra «Antropologo bat Marten» - Oliver Sacks - 220. orr.\nGehienetan, zabarkeria da nagusi, inprobisazioa. Iñigo Aranbarri «Hizlandia» - 17. orr.\nISO 9000 arauek enpresetan kalitate sistema bat ezartzea dute helburu, enpresak inprobisazioak alde batera utzi eta enpresan egin beharreko eginkizunak idatziz zehaztutako arau batzuei jarraiki beti taxuz egitea. Iñaki Heras «Txanponaren bi aldeak» - 175. orr.\nBertsolarien inprobisazio-artearen funtsezko alderdia. J. Garzia / A. Egaña / J. Sarasua «Bat-bateko bertsolaritza» - 184. orr.\nArazoa hori da inprobisazio eredu gehienentzat. Berria - Kultura 2006-01-07\nEmakumeak inprobisazio-saioa amaitu zuenean, baritono ahotseko gizonak beste aldaera bati ekin zion. Anjel Lertxundi «Azkenaz beste» - 176. orr.\nDantza klasiko eta garaikideko klaseak, inprobisazio tailerrak, mugimenduaren azterketa, dantzaren historia. Berria - Kultura 2006-04-21\nGiant Sanden diskoek inprobisazio kutsua dute zenbaitetan. Berria - Kultura 2004-05-09\nInprobisazio lanaren emaitza. Berria - Kultura 2004-10-29\nAMM inprobisazio taldeko kide finko bihurtu zen John Tilbury, Eddie Prevost perkusio jotzailearekin eta Keith Rowe gitarristarekin batera. Berria - Kultura 2006-01-11\nUdazkenean egin ziren Nazioarteko Inprobisazio Jardunaldiei erreferentzia eginez. Berria - Kultura 2004-01-06\nHauxe da abesbatzak jazz inprobisazioa egingo duen estreinako aldia. Berria - Kultura 2004-07-16\ninprobisazio hutsa (3); inprobisazio hutseko (3)


Otsailaren 15ean Haur Minbiziaren Nazioarteko Eguna dela eta, LHko ikasleek bizitzaren zuhaitzak sortu dituzte. Niños con cáncer eta Aspanogi elkarteek deitutako ekimena da eta eskuekin osatutako zuhaitzen bidez, minbizia duten haur eta nerabeei elkartasuna adierazi nahi izan diete.\nNahiz eta minbizia den 14 urte baino gutxiagoko haurren artean gaixotasunagatik ematen den lehen heriotza kausa, haur eta nerabe asko sendatu egiten dira eta ideia horretan jarri dute fokua aurten. Hala, zuhaitza kolore askotako haurren aztarnekin egindako hostoez osatu dute.\nBizitzaren zuhaitza osatzen duten eskuetan gaixo daudenei zuzendutako mezu bat idatzi dio haur bakoitzak, adibidez: "Zaindu ondo guk emango dizugu indarra", "bizi Picachu bezain alai", "Txapeldun batzuk zarete, animo!", "Aupa pirata txikiak!" edo "Aupa Aspanogi!", besteak beste.


Legezko ohar honek (aurrerantzean, “Legezko Oharra”) http://www. centroimqzurriola.es webguneko (aurrerantzean, “webgunea”) zerbitzuaren erabilera arautzen du. Webgunea Zurriola Zentro Medikoa SLUrena da, egoitza soziala Galtzara Nagusia 3, Donostia (Gipuzkoa) helbidean duena, B75068387 IFK duena, eta Gipuzkoako Merkataritza Erregistroan inskribatuta dagoena.\nOro har, Zurriola Zentro Medikoa SLU eta webgunean ageri diren zerbitzu telematikoen erabiltzaileen arteko harremanak Espainiako legeriaren eta jurisdikzioaren mendekoak dira. Alderdiek berariaz egiten diote uko dagokien jurisdikzioari, eta Donostiako epaitegi eta auzitegien mende jarriko dira kontratu honen baldintzak interpretatzeko edo egikaritzeko orduan sor litekeen edozein gatazka ebazteko.\nErabiltzaileak badaki, eta onartzen du, webgunean sartzeak ez dakarrela inola ere merkataritza harremana hastea Zurriola Zentro Medikoa SLUrekin. Webgunearen titularrak ez du bat egiten laguntzaileek bertan adierazitako iritziekin. Zurriola Zentro Medikoa SLUk beretzat gordetzen du webgunean egoki jotzen dituen aldaketak aldez aurretik jakinarazi gabe egiteko eskubidea, eta aldatu, ezabatu edo gehitu ahal izango ditu bertan ageri diren edukiak eta zerbitzuak zein horiek zerbitzarietan aurkezteko edo kokatzeko modua.\nWebguneetako edukien, diseinu grafikoaren eta kodeen jabetza intelektualaren eskubideak Zurriola Zentro Medikoa SLUrenak dira, eta, beraz, debekatuta dago webguneetako edukiak erreproduzitzea, banatzea, jendaurrean jakinaraztea, eraldatzea edo beste edozein jarduera egitea, iturria aipatuta ere, Zurriola Zentro Medikoa SLUk horretarako baimena idatziz eman ezean. Zurriola Zentro Medikoa SLUren webguneetako edukietan ageri diren merkataritza izen, marka edo edozein eratako ikurrak bere jabeenak dira eta legeak babesten ditu.\nZurriola Zentro Medikoa SLUren webguneetan ageri diren esteken (linken) helburua informazioa baino ez da, eta ez du inola ere horiei buruzko iradokizuna, gonbidapena edo gomendioa adierazten.\nFitxategi eta datu-orrien erregistroa\nWebguneko zenbait zerbitzu erabili ahal izateko, ezinbestekoa da erregistroko datu-orria betetzea. Eskatzen diren datu pertsonalak eman ezean edo datuak babesteko politika onartu ezean, ezin izango da webgunean izena eman, erregistratu edo datu pertsonalak eskatzen dituzten sustapenetan parte hartu.\nErabiltzailea da emandako datuen egiazkotasunaren eta zuzentasunaren erantzule bakarra, eta Zurriola Zentro Medikoa SLU salbuetsita dago horren gaineko erantzukizunetik. Edonola ere, erabiltzaileek emandako datu pertsonalak zehatzak, indarrekoak eta egiazkoak direla bermatuko dute eta horien erantzule izango dira, eta behar bezala eguneratuta mantentzeko konpromisoa hartzen dute. Erabiltzaileak onartzen du harpidetzeko edo erregistratzeko datu-orrian informazio osoa eta zuzena ematea. Zurriola Zentro Medikoa SLU ez da berak sortu ez duen eta beste iturri batzuetatik atera den informazioaren erantzule, eta, beraz, ez du erantzukizunik izango informazio hori erabiltzearen ondorioz sor litezkeen balizko kalteen gainean. Zurriola Zentro Medikoa SLUk beretzat gordetzen du bere webguneetan ageri den informazioa eguneratzeko, aldatzeko edo ezabatzeko eskubidea, eta informazio horretara sartzea mugatzeko zein debekatzeko eskubidea ere badauka. Zurriola Zentro Medikoa SLU salbuetsita dago berak emandako informazioaren oker, akats edo hutsuneen ondorioz erabiltzaileak izan dezakeen edozein kalteren gaineko erantzukizunetik , betiere informazio hori Zurriola Zentro Medikoa SLUtik kanpoko iturrietatik baldin badator.\nwww.cmqzurriola.com webguneak cookieak erabil ditzake erabiltzailearen nabigazioa gunean ahalik eta gehien pertsonalizatzeko eta errazteko. Cookieak ERABILTZAILE anonimo batekin eta bere ordenagailuarekin baino ez dira lotzen, eta ez dute ERABILTZAILEAREN datu pertsonalak ondorioztatzeko bidea ematen duen erreferentziarik ematen. Erabiltzaileak bere nabigatzailea konfigura dezake www.cmqzurriola.com guneak igortzen dituen cookien instalazioaren berri eman diezaion eta ez dezan onartu, eta horrek ez dio kalterik ekarriko edukietan sartzeko aukerari.\nAdingabeei berariaz zuzendutako zerbitzurik eskainiz gero, Zurriola Zentro Medikoa SLUk gurasoen edo tutoreen adostasuna eskatuko du datu pertsonalak jasotzeko edo, behar izanez gero, datuak automatikoki tratatzeko.


Bi anaia, giltzurrun bana | rufino iraola garmendia\n← Europarron harrizko bihotza\nMarra nagusiak, markaturik →\nBi anaia, giltzurrun bana\nNotiziak, berez, ez leukake garrantzia handirik: beti egin izan dira mesedeak anaien artean. Baina ez da hain normala pertsona batek besteari, bera bizi dela, giltzurruna ematea. Edo, agian, bai. Gerta liteke, oso irizpide zuzenarekin gainera, hori jada notizia ez izatea. Kasu horretan, ni naiz atzeratuta eta oker nabilena. Hain zuzen, donatze-mota horiek ohiko izan beharko lukete, eta ez zutabegile baten kontzientzia eta jakin-mina esnatzeko motibo. “Mea culpa”.\nDena den, badut motiborik, horrelako berriak (arruntak balira hobe), lau haizetara hedatzeko. Asperturik eta deprimitua nago telebista ipinitako guztian berri txarrak entzuten. Mundua mendekuaren gainean eraikia dago. Beno, agian ez da horrela, baina hori erakusten zaigu informatibo guztietan. Badakigu ez dela argirik ilunik gabe, ez dela lorerik arantzarik gabe, ez dela pozik tristurarik gabe, osasunik gaixotasunik gabe, ez dela… Ezbairik gabe, errealitate konkretu bat ezagutuko dugu beti, kontrakoaren erreferentziari esker.\nBaina, etenik gabe, beti errealitatearen polo bat bakarrik azpimarratu eta nabarmentzen badugu, beti alderdirik txarrena, ezin bizia eta aztoramena sortzen ari gara. Horregatik, nik sinesten dut gure barnean badela indarren bat, bi anaia horien kasua bezalakoak azaleratzeko irrikan dagoena, eta horrexek eusten digula bizirik hondoa jo gabe. Beraz, uste baino jakinduria gehiago dago gure nortasun sakonean.\nBai Horixe, DV: 150212, moldatua


Euskal Herria bihotzean. Independentzia!\nIrailaren 27an Txiki eta Otaegi oroituko ditugu. Sortuk oroimen-ekitaldia eta mobilizazioak antolatu ditu.\nUrtero bezala, irailaren 27an Txiki eta Otaegi oroituko ditugu. Beste hainbat burkidek bezalaxe, Juanek eta Anjelek beren bizitzarekin ordaindu zuten Euskal Herria askatzeko eginiko ahalegina. Horri lotuta, pauso garrantzitsu bat emateko apustua egin du Sortuk, egun seinalatu hau gogora ekartzeko ekitaldi irekia antolatu baitugu.\nKezka handiz ikusten ari gara, interes politiko zehatzen baitan, memoria eta errelato alorrean ezarri nahi diguten ikuspegi manipulatu eta desitxuratua. Azken aldian, nabarmenena, beharbada, diru publikoz finantzatutako Gasteizko Melitoniumaren kasua dugu: Manzanas torturatzaile faxistari gorazarre egiten dioten bitartean, herri honen alde jardun duten hainbat biktima bazterrean uzten dituzten bitartean.\nPertsona guztiak, eskubide guztiak, memoria guztiak. Ahor gure konpromisoa. Azken batean, sufrimendu guzti-guztien oroimena aldarrikatzen dugu, batzuena zein besteena, inor bazterrean utzi gabe, soilik modu horretan eraiki baitaiteke herri honek hain beharrezko duen memoria partekatua eta elkarbizitza.\nIrailaren 27ari lotutako ekitaldi hau urtero egiteko asmoa dugu, aurrera egiteko oroitzea ezinbestekoa zaigulako; nora goazen jakiteko, nondik gatozen jakitea ere funtsezkoa zaigulako; herri honek behar-beharrezkoa duen elkarbizitza eraikitzen jarraitu nahi dugulako. Aurtengo zitarako hautatu dugun leloa “Euskal Herria bihotzean, independentzia!” da. Gure herriarekiko maitasunak ezinbesteko sugarra izaten segitzen duelako askapen borrokan aurrera egiteko. Eta independentzia, noski, Euskal Herriaren etorkizuna ezinbestean, hortik pasatzen delako eta horrek jarraitzen duelako izaten gure eskaintza euskal jendarteari.\nIrailaren 25ean, larunbata, Oiartzungo Kiroldegian egingo dugu ekitaldia, 17:30ean. Pandemiagatiko aforo eta segurtasun neurriak kontuan izanik gonbidapen bidezkoa izango da sarrera.\nIrailaren 27an, herriz herri egingo diren aldarrikapen mobilizazioak egingo ditugu “Euskal Herria bihotzean, independentzia!” lelopean. Aldarrikapena ezinbestean, oroimena debekatzen duen sasi demokrazia batean bizi gara-eta.\nTxiki, Otaegi eta haien ispilu diren guztiak gogoan!


Bermeon, urtean zehar egindako lanari bultzada berezia eman nahi diote euskararen egunaren bueltako ekintzen bitartez | UEMA - Udalerri Euskaldunen Mankomunitatea\nHasiera » udalerriak » Bermeon, urtean zehar egindako lanari bultzada berezia eman nahi diote euskararen egunaren bueltako ekintzen bitartez\n2014(e)ko azaroak 28 udalerriak Erantzunak desaktibatuta daude Bermeon, urtean zehar egindako lanari bultzada berezia eman nahi diote euskararen egunaren bueltako ekintzen bitartez sarreran\nEuskararen Nazioarteko Eguna da abenduaren 3an eta hori ospatzeko hainbat ekimen antolatu ditu Bermeoko Udaleko Euskara Sailak. Horrela, azaroaren 29an, larunbatean, ‘Berba eta Kafea: zer eman dizu euskarak? Eta zuk euskarari? Bermeoko berbak’ ekimena egingo da eta, igandean, azaroaren 30ean, 2013ko jaioberrien liburua aurkezteko jaia egingo da.\nHorrez gain, abenduaren 2an, martitzenean, Jone Aboitiz bermeotarrak eta June Lauzirika lekeitiarrak herri bietan euskara eta gaztearen egoerari buruz egin duten ikerketaz berba egiteko, mahai-ingurua egingo da eta abenduaren 3an ikastetxeetan euskararen aldeko hainbat ekitaldi izango dira. Gainera, abenduaren 3an, Bermeoko Udalak .eus domeinua aktibatuko du eta abenduaren 4an, eguenean, Mikel Markezen kontzertua egongo da.\nEgitarau zabal honen berri eman dute Josu Unanue alkateorde eta Euskara Saileko zinegotziak, Aitziber Gabikaetxebarria Udaleko Euskara teknikariak Amaia Astobiza Elhuyarko teknikariak prentsa agerraldian.\nUnanuek Euskararen Nazioarteko Egunak euskara indartzeko balio behar digula azpimarratu du. “Horregatik, bada, urte osoan egiten dugun lanari bultzada berezia eman gura diogu egun honen bueltako ekintzen bitartez, herritarrekin batera”.\nHortaz, laugarren urtez, BERBA ETA KAFEA saioa antolatu dugu, zapatuan, azaroaren 29an Kafe Antzokian, 11:00-14:00 bitartean. Ekitaldi irekia izango da, gura duenak parte hartzeko aukera izango du eta Unanuek azaldu duenez, “oraingo honetan, Bermeoko euskararen balioa eta prestigioa azpimarratuko dugu eta saio emankorra, erakargarria eta arina izango da”.\nGai horri buruzko gogoetaren bitartez, Aitziber Gabikaetxebarriak adierazi duenez, helburu hirukoitza lortu gura da, Bermeoko euskarari prestigioa ematea, euskaraz bizi diren eta euskara bultzatzen duten herritarrak ezagutzea eta horri balioa ematea.\nHorretarako, Bermeoko hainbat herritar ezagun gonbidatu dituzte Berba eta Kafera “gurekin batera hausnar dezaten eta haiek euskararekin duten harremanaren berri eman diezaguten”. Bermeoko kirolariak, idazleak, kazetariak, antzerkigileak, EHUko irakasleak, bertsolariak, zine zuzendaria, kanpotik etorritakoak eta herritik urrun bizi izan direnak…. gonbidatu dituztela adierazi du eta, jakina, herritar guztiak ere gonbidatuta daudela azpimarratu du\nAmaia Astobiza Elhuyarko teknikariak azaldu duenez, galdera hauen bueltan arituko dira Kafe Antzokira hurreratuko direnak: zer eman dizu euskarak? Eta zuk euskarari? Bermeoko berbak. Galdera horien bitartez hausnarketa egingo da euskararen erabileraz, eta beste alde batetik, berba kuttunen bilduma osatuko dute-\n“Zein dira zure berbarik gustukoenak? Noiz erabili zenuen, azkenekoz, amamari ikasitako esaera hura? Galdera hauei eta beste askori erantzuna emango diogu denon artean eta ziur aspaldian entzun gabeko hainbat eta hainbat berba eta esaera gogoratuko ditugula”, adierazi du Elhuyarko teknikariak.\nAzaldu duenez, orain arte bezala, taldetan banatu eta hainbat dinamika egingo dituzte, kafea eta pastak lagun, goiz atsegina pasatu eta euskarari buruzko hausnarketari tartetxo bat egiteko.\nAzkenik, saioan parte hartuko duen Xabi Ortuzar aktore bermeotarrak bere parte hartzearen zentzua adierazi du,:”hainbat arlotan euskaraz bizi garen bermeotarrok gure esperientzia eta bizipenak ekarriko ditugu Berba eta kafera eta pozgarria da herritar talde handi batekin esperientzia horiek partekatzeko aukera izatea” .\n2013ko jaioberrien liburua\nBestalde, Josu Unanuek adierazi duenez, urtero moduan, Udaleko Euskara Sailak, Bermeon 2013an jaiotako umeen liburua argitaratu du eta domekan, azaroaren 30ean, aurkeztuko du Bermeoko Kafe Antzokian eguerdiko 12:00etan egingo den jai polit batean.\nEuskara zinegotziak gogoratu duenez, 2002 urteaz geroztik, Bermeon jaio diren ume guztiei bertso-papera egiten zaie eta oraingoan, 2013an jaio diren 138 umeek eta euren familiek, bertsolariek beren-beregi egindako bertsoa etxean jaso ostean, liburua ere izango dute.\nAitziber Gabikaetxebarria Euskara teknikariak xehetasunak eman ditu: Liburuan jasotzen dira ume bakoitzaren izen-abizenak, jaiotze-data, bertso-papera eta argazkia. Bertsoaren azpian, bertsolarien izena aitatzen da eta bertsoa kantatzeko doinua ere.\n2013ko jaioberrien liburuaren jaia Agor Guenak aurkeztuko du eta bertan Patxin eta Potxin pailazoak ikuskizun polita eskainiko dute. Gurasoak, umeak eta familiak izango dira jaiaren protagonistak eta horretarako, guraso batzuek euren umearen bertsoa irakurriko dute”.\n“Patxin eta Potxinen pailazoen ikuskizunaren ostean, liburua banatzeko ordua izango da eta alkatea eta ni neu han izango gara hurreratzen diren gurasoei liburua emateko”, azaldu du Unanuek. Amaitzeko, denek batera urteko argazkia aterako dugu eta egun hori gogoratzeko, libururako markatzailea egingo da eta etxean jasoko dute gurasoek. “Domekan une hunkigarria pasatzeko aukera izango dugu guztiok, 2013ko umeek, euren guraso eta familiek, beraz, gonbitea eginda dago”, azpimarratu du.\nHorrez gain, abenduaren 30ean, domekan, Eleizalde ikastolak antolatuta Goiko plazatik Lamerara 13:10ean kalejira egingo da jai batekin bukatzeko.\n‘Euskara eta gazteak’ mahai-ingurua\nBestalde, Euskara zinegotziak azaldu duenez, Jone Aboitiz bermeotarrak eta June Lauzirika lekeitiarrak Bermeon eta Lekeition gazteen eta euskararen egoerari buruzko ikerketa bat egin dute eta herri bien egoera alderatu dute. Horren berri emateko eta gaur egun gure herrietan gazte eta euskararen erabilerari buruzko hausnarketa bat egiteko mahai-ingurua egingo da abenduaren 2an, martitzenean, arratsaldeko 19:00etan Kabidxen, Goiko Plazan.\nAitziber Gabikaetxebarria Euskara teknikariak azaldu duenez, “balio handikoa da era honetako ikerlanak egitea eta are gehiago, emaitzak zabaltzea. Ikerketa honen bidez ekarpen interesgarria egin dute, gazteek euskararenganako duten jarrera eta erabilera hobeto ezagutzeko”. “Gazteak gonbidatu nahi ditugu ekimen honetan parte hartzera oso interesgarria izango delako”, adierazi du Euskara zinegotziak.\nBestalde, abenduaren 3an, eguaztenean, Bermeoko lau ikastetxeetan (institutuan, Ikastola, Sagrado Corazón ikastetxean eta Herri ikastetxean) antzerkiak, tailerrak, jokoak, ipuinak eta kultur ekintzak egingo dira, besteak beste, Euskararen Nazioarteko Egunean. Kalinpan ere ikastetxe guztietan ibiliko da euskara zabaltzen.\nEuskararen Nazioarteko Egunean Bermeoko Udalak .eus domeinua aktibatuko du bere web gunean, euskara eta euskal komunitatearen Interneteko goi mailako domeinua, hain zuzen ere. Horrez gain, abenduaren 4an, eguenean, arratsaldeko 20:00etan Mikel Markezen ‘Indar bat dabil hor’ kontzertua izango dugu Bermeoko Kafe Antzokian.\nBeraz, Josu Unanuek nabarmendu duenez, egitarau zabala prestatu dugu Euskararen Nazioarteko Eguna ospatzeko eta guzti hauetan parte hartzera gonbidatu ditu herritarrak. Halaber, Bermeoko Udalak euskararekin duen konpromisoa eta herriko eragile eta norbanakoekin elkarlanean euskararen aldeko lanean jarraitzeko duen asmo sendo berretsi du alkateorde eta Euskara zinegotziak.\nEtiketak: Bermeo Euskararen eguna\nAurreko albistea Euskararen Nazioarteko Egunaren harira ekitaldi ugari antolatu dituzte, Zumaian\nHurrengo albisteaZumarragako ospitaleko erresonantzia unitate berrian euskaraz aritzeko eskatu du UEMAk


bidea – gaztelumendi.eus\nKafe asko, eta leku askotan beharko dira benetako bakea ezagutu nahi badugu. Kafe asko, eta jende askorekin hartu eta jaso beharko dira, euskal bideren batek aurrera egitea gura badugu.\nEzin imajinatu daitezke, munduan zehar lortu diren lagun guzti hauek erakartzeko, zenbat hitzordu, kafe, txosten, elkarrizketa eta hegaldi hartu dituzten hainbat eta hainbatek.\nGure belaunaldiak, atzetik datozenei egingo dien ekarpen onena hauxe izango da gainera, bakegintzarena. Borroka askotatik gatoz, mila frente eta bataila, baina orain kafearen epelean… elkarrizketarako bideak ireki behar dira mila esparru eta txokotan. Bat-Bat harremanak gero eta garrantzia gehiago daukan une historiko honetan.\nTxoriak libre izan nahi du, herri honek ere bai. Guztion artean, apurka apurka lortuko dugulakoan. On egin deizuela kafeak, eta kalterik ez elkarrizketak.\n2014ko urtarrilaren 11 hau historikoa izateko bidean dago. Bidea. Gorde berba hori, gogoratu hiri hau. Etorkizuna marrazten ari gara, bidea eginez. Gelditu barik bidean. Ezin nekatu bidean. Bidea da burruka.\nGure BIDEA, hemen eta orain.\nAltsasutik abiatu nintzen trenez duela hilabete inguru, han hasi zen nazio arteko bidai hau. IruÃ±eatik Bartzelonara heldu eta berriz Kataluniako giro independentista dastatzen.\nKatalunia bizi bizi\nEgun batzuk lehenago bisitako Diada historikoa oraindik gogoan, arretaz jarraitzekoa da Kataluniak abiatu duen #viacatalana eta inguruko guztia. Euskaldunontzat hurbil dago Katalunia, Espainiatik askatu nahi duen eremua. Kulturalki, ekonomikoki, teknologikoki beti aurreratua ibili den nazioa. Erreferentzia izan da hainbat arlotan, eta aspalditik so egiten diogu bertan gertatzen den gauza askori.\nIrlandarako hegazkina Bartzelonan hartu eta Belfasten (Irlanda iparraldean) kokatuta nago, hemendik munduari begiratzeko tokia hartuta. Etengabe Euskal Herrira egon naizen arren, hemengo prozesua ere zinez interesgarria egiten da. Badira 15 urte bake akordioak abiatu eta IRAk betirako armak isildu zituela…. eta geroztik aurrerapausuak nabari dira, arlo askotan: ekonomikoa, soziala, kulturala, instituzionala eta batez ere bake giroan, Britaniar ejerzitoa eta RUC poliziarik ez da ageri hemengo karriketan, presoak aske dira eta bide propioa garatzen ari dira Irlanda batu eta osorako bidean.\nHurrengo geltokia: Eskozia\n2014ko irailean autodeterminazio ariketa egingo dute eskoziarrek, eta beraiekin batera asmo bera dute Katalunian ere.\nEskoziako prozesua gertutik ezagutzea ere badu helburu nazio arteko bidai honek.\nUne historiko honetan, Euskal Herritik arretaz jarraitu behar ditugu Europako beste nazio batzuen bideak eta ibilbideak, guk geuk ere gurea garatu ahal izateko.\nAltsasu, Brusela, Gernika\nGaur arratsaldean aurkeztuko da Gernikan beste dokumentu garrantzitsu bat. Euskal Herriko hainbat eragile sozial, politiko, sindikalek egingo dute aurkezpena. Euskaraz, gaztelaniaz eta frantsesez. ETAri sueten iraunkorra eskatzeaz gaina, Espainiar gobernuari ere eskaera zehatzak eta egingarriak luzatzen zaizkio. Bi folio eta hainbat puntutako testua da. Eta gaur bertatik arreta piztuko du. Pausu berri bat, eskaera historikoa izango da. Abiapuntutik, beste urrats bat. Ezer lortu, egin, eskatzeko funtsezkoa.\nAtzo dokumentua irakurtzeko parada izan nuen. Hedabide batzuek, -Aralarren filtrazio lotsagarriari esker- zenbait zertzelada interesatu eman zituzten, ez akordio eta irtenbidearen alde presezki, baizik eta sortzen ari den giro hau zangotrabatzeko nire ustez. Aralarreko kideek pentsatu beharko duten zertan ari diren azken aldian, Vocento eta Noticias taldeekin elkarlan horretan. Kontua da, parte hartzen hasi diren kontu guztietan, konfiantza hausten ari dela. Parte hartzen hasi diot – orain arte, nahiko axolabeki aritu direlako, besteak beste-. Aralar, PNV bezala urduri edo tematuta dago. Urteotan eskatzen ibili dena, gauzatzen ari dela ikusi duenean urduri jartzen denak arazo latza dauka. Ez du sinestu orain arteko bidean, edo ez du bide honek aurrera egin dezan nahi. Horri interes partidista deritzo, eta uste dut, norbanakook ere esan beharko dugula nahikoa dela.\nParentesi zorigaiztoko hau gaindituta. Ikusiko dugu bihartik aurrera, irekitzen ari den bide honek, ze urrats emango dituen. Altsasuko adierazpenarekin bide berri bat markatu zuen ezker abertzaleak bere osotasunean. Eztabaida politiko historiko horrek, Zutik Euskal Herria izenekoÂ bidea markatu du hiru norabideetan: a) gatazkaren konponbidea b) eskubide zibil eta politikoen defentsarako herri harresia, eta c) Independentziaren aldeko indarren batuketa.\nHiru norabide eta jardunbideek, zeinek bere bidea erakusten ari da azken hilabeteotan. Ezker abertzalea demostratzen ari da, bere eztabaida politikoak, eta batez ere bere eguneroko jardunak, Euskal Herriko mapa, giroa eta martxa azkartzeko gaitasuna. Konponbiderako, zein eskubideen defentsarako, eta zelan ez, independentziaren aldeko urratsetan, ikusi dugu ekintza, agerraldi, eta dinamika bat baino gehiago piztuta.\nZorabiatuta dago bat baino gehiago, letra zopa iruditzen zaio baten bati, beldurra dute askok -etxean eta kalean-, giroa piztu da sektore askotan, mesfidantzaz ikusten dute deprimituek…. baina somatzen da zerbait gure XXI. mendeko Euskal Herri honetan. Ari gara, norbanakoak, zein kolektiboak zerbaitetan.\nGernikako agerraldia, Euskaldunakoa bezala, Bruselakoaren antzera, Greba Orokorrean edo Aberri egunean moduan, martxan den herri baten irudi dira. Ez dira irudi finkoak, ez dira zuribeltz manipulatu eta erretokatuak. Ez. Egoera dinamiko baten islada dira, bizi nahi duen populu baten adierazpide.\nBiharkoa egiten ari garelako, unez une.\n** eguneraketak **\nargazkia eta edukia:Â ezkerabertzalea.info\nGARAk ETAko bi kiderekin egindako elkarrizketa aurreratu du edizio digitalean.\nETAk sueten iraunkor eta egiaztagarrirako borondatea agertu du, baita urrunago joateko ere\nÂ«ETA tiene disposiciÃ³n para un alto el fuego permanente y verificable, y tambiÃ©n para ir mÃ¡s lejosÂ»


Hiru konpainia euskaldun Valladolideko TAC jaialdian | Etxepare Euskal Institutua\nHiru konpainia euskaldun Valladolideko TAC jaialdian\nAtzo hasi zen Valladoliden urtero burutzen den eta azoka moduan ere lan egien duen Kaleko Antzerkiaren Nazioarteko TAC jaialdia, eta honakoan hiru euskal talde izango dira sail ofizialean: Gaupasa , Kukai Dantza & Cesc Gelabert eta Kukai-Tanttaka euren ikuskizunekin –hurrenez hurren-: Typical, Gelajauziak eta Komunikazioa Inkomunikazioa . Jaialdia maiatzaren 25a arte luzatuko da.\nGainera Eusko Jaurlaritzaren laguntzaz antolatutako Eskena stand-a ere izango da bertan, euskal konpainien erakusleiho izango dena. Jaialdiak antzerkiaren munduko eragileekin harremanak sortu eta sendotzeko aukera paregabea eskaintzen du.\n1999. urtean sortu zenetik elkarte honek izen ona lortu du euskal antzerkigintzan. Oraingoan, Nacho Vilar Producciones-ekin batera hainbat lan ekoiztu ditu. Horietako bat da Typical, Eusko jaurlaritzaren babesarekin atera dena aurrera.\nTypicalek 70. hamarkadara eramango gaitu. Garai hartan turismoa areagotzen ari zen esnatzear zegoen gizarte batean, non telebista zen askorentzat ihesbide bakarra. Urte haiek bizi izan zituztenentzat ispilu izan nahi du ikuskizunak, eta bizi ez zutenei nolakoa zer erakutsi.\nMusika, koreografia keta su-ikuskizunak uztartzen dituen antzezlana da.\nKukai dantza eta Cesc Gelabert : Gelajauziak\nProiektu honen oinarria bi gizarte dantza dira: Gipuzkoako soinu-zarrak eta Lapurdiko dantza-jauziak. Mugatik alde ezberdinetan jaio ziren bi dantza, belaunaldietan zehar gugana iritsi direnak. Bi horien nahasketaz sortzen da Gelajauziak.\nDantza tradizionala eta kontenporaneoaren uztartzearen bitartez mugimendu berri bat sortu dute Cesc Gelabert kataluniar koreografo ezagunak, Jon Mayak eta Kukai Konpainiako dantzariek. Indar sozial handiagoa eman nahian, aurkezpena plazan burutuk oda, kalean.\nKukai-Tanttaka: Komunikazioa Inkomunikazioa\nEusko Jaurlaritzaren babesaz sortu den ikuskizunak komunikazioa eta inkomunikazioa ditu ardatz. Dantzan, kantuan, oihuka, bakarka…komunikatu eta inkomunikatu nahi dute. Horrela sortu da Arriaga Antzokia, Kukai eta Tanttaka Antzokiak sortutako antzezlana.\nMikel Laboak sarri baliatzen zituen komunikazioa eta inkomunikazioa, eta dikotomia horren inspiraziorako ateak zabalduz ituen askorentzat. Ikuskizun hau horren isla da.\nIrudietan: Typical (Gaupasa), Gelajauziak (Kukai) eta Komunikazioa Inkomunikazioa (Kukai-Tanttaka)


Min egiten duen egiaren argia | Kultura | Berria\nAlberto Barandiaran kazetari eta idazlea, atzo, Donostian. MAIALEN ANDRES / FOKU Tamaina handiagoan ikusi\n2021eko urriak 8 - Donostia\nLiburu labur eta gordina idatzi du Alberto Barandiaran Amillano kazetari eta idazleak (Altsasu, Nafarroa, 1964): Gurea falangista zen. Altsasuko bi gizonezkori buruzko ikerketa eta kontakizuna egin ditu, 36ko gerran faxisten aldean ibili zirenak biak: Luis Fernandez Arregi eskribau gaztearekin (1919-1937) abiatzen da kontakizuna, eta Pablo Amillano Baztan aguazilarekin (1903-1971) amaitzen da. Idazleak oso gertukoak ditu bi gizon horiek; izan ere, Barandiaranen amaginarrebaren anaia nagusia zen Fernandez Arregi, eta amaren aita zen Amillano Baztan.\n«Luis Fernandez Bizkaiko frontean hil da!», liburuko lehen orrialdeak dakarren esaldi deigarriena da. Hortik aurrera, irakurleak jakingo du 17 urteko Fernandez gazteak 1936ko urriaren 3ko arratsaldean Iruñerako autobusa hartu zuela zazpi lagunekin batera, eta iluntzean Falangeren bulegoan aurkeztu zirela, gerran soldadu joateko asmoz. Kaier gris txiki batean gerrako ibilien egunerokoa idatzi zuen Fernandezek, urrian hasi eta 1937ko apirilaren hondarrean bukatu. Geroago, ekainaren 3an hil zen, Lemoan (Bizkaia), Emilio Mola jeneral faxistak hegazkin istripuan bizia galdu zuen egun hartan bertan.\n«Nik banekien Luisen egunerokoa gordeta zegoela», azaldu du Barandiaranek liburuaren aurkezpen ekitaldian. «Familia baten historiaren parte bat kontatzen duenez, sekretu moduko bat zen, inoiz aipatu ere egiten ez zena, harik eta egun batean Maria Antonia Fernandezek, Luisen arreba txikiak, kaier txiki hura eman zidan arte. Ulertu nuen familiaren historia esplika nezan eskatzen ari zitzaidala».\n17 urteko gazte batek gerrara joateko erabakia zergatik hartzen ote duen, horixe izan zen Barandiaranentzat ikerketan eta gogoetan hasteko motorra. «Gaur egun oraindik kosta egiten zait esplikatzea. Ez da behartuta joan den pertsona bat: ez dute deitu, ez dute eraman. Eta faxistekin joan da». Kontuan hartu behar da, gainera, altxamendua gertatu aurreko hauteskundeetan Altsasun garaipen zabala lortu zutela ondoren gerran Errepublikaren aldekoak izango zirenek: 570 boto, eta eskuineko alderdiek, 272.\nSalaketak eta epaiketak\nJendearen bizipenen bitartez kontatu behar litzateke historia, Barandiaranen aburuz: «Gertakizun historiko handiena ere pertsona baten esperientziaren bidez kontatuz gero, iruditzen zait esplikatzen ahal duzula milaka pertsonaren historia eta patua».\nFernandezen eguneroko hartatik tiraka ikertzen ari zenean, ustekabeko bat agertu zitzaion bidearen erdian: aitona Pablo. «Gure amaren aita zen, eta liburuko protagonista nagusia bihurtu da. Kontserbadorea eta eskuindarra zela banekien, Marokoko gerran ibili zela ere bai». Ez zekiena zen Altsasuko aguazila zela gerraren hastapenean, pistolarekin ibiltzen zela, eta errepresioan parte hartze zuzena izan zuela.\n«Falangista izan zen. Altsasuko herritar batzuk salatu omen zituen. Hasieran aitonari buruzko aipu solteak eta lausoak jakin nituen. Ez ziren oinarri sendoa zuten kontuak, baina pistan jarri ninduten, eta sakon aztertzeari ekin nion». Epaiketa militarren zenbait akta lortu zituen, eta hala argitu zuen baietz, heriotzara kondenatu behar zituzten altsasuar batzuen kontra deklaratu izan zuela. «Horrek aldatu egin zituen ez bakarrik ikerketa eta liburua, aldatu zuen halaber nire familiari buruz neukan ikuspegia». Galdezka hasi zen, «baina inork ez zekien ezer». Eta horrek are gehiago hunkitu zizkion barrenak.\n«Nik beti defendatu dut idazle bakoitzak bere istorioa eta egia kontatu behar dituela. Eta, era berean, uste dut hobe dela egia jakitea, ez jakitea baino», onartu du zalantzarik gabe. «Konturatzen naiz, noski, egiak min egiten duela. Gure familian ere min egin du egia honek, baina luzera onerako izango dela pentsatzen dut». Memoria egitearen ahaleginean, Errepublikaren alde aritu ziren senideen kontu asko ezagutarazi dira. «Ez da ahaztu behar, dena den, Euskal Herria oso kontserbadorea izan dela eta jende askok parte hartze zuzena izan zuela altxamendukoen alde».\nBeldurrak eta lotsak\nBarandiaranek liburuan planteatzen duen «beste inkognita bat isiltasuna da»: nola ote da posible halako kontuak eta sekretuak hainbeste urtez gorderik edukitzea. «Oraindik ere iraun egiten du isiltasunak. Galtzailearena behartua izan da, dudarik gabe, baina irabazleen isiltasuna interesatua da».\nIdazlea konbentzituta dago irabazle askok etxean ez dutela ezer kontatu eta ordukoa ezkutatu egin dutela, «egindakoez ez daudelako harro, edo beharbada lotsaz bizi dutelako». Horregatik iruditzen zaio askok faxisten alde egin zutela beldurrez, galtzaileen bandoan erortzeko ikaraz. «Horrek esplika ditzake portaera ulergaitz batzuk, gerra oso bortitz hasi orduko nagusitu baitziren angustia, bakardadea, ezjakintasuna eta beldurra».\nLiburua osatzeko hiru iturri baliatu ditu: Ferroleko (Galizia) eta Bartzelonako artxibo militarrak, Ricardo Urrizolaren bitartez; Jose Maria Jimeno Juriok egin zituen elkarrizketak eta funtsak, Roldan Jimenori esker; eta Altsasuko ikastetxe bateko ikasleek aitona-amonei egindako elkarrizketak.


'URBAN DAY', SKATEA ETA GRAFITIAK\nAURTEN, LEHENENGO ALDIZ, GRAFITI ETA SKATE DIZIPLINEKIN LOTUTAKO URBAN DAY JAIA ANTOLATU DU MUITTUK. HORRETARAKO, ARRASKAK, ARRASATEKOSKATE ELKARTEAK, LAGUNDU DIE IKASLEEI.LEIHAKETAK, IKUSKIZUNAK ETA PARTE-HARTZE POLITA IZAN ZEN. EKIMENA ERREPIKATZEKO ASMOA DU MUITTUK.\nEzagun da gaur egungo gazte askok hiri-kulturei buruz duten interesa, eta horretaz baliatuta, bizitza unibertsitarioa suspertzeko lan egiten duen MUittu taldeak graffitia eta skatea, biak, eraman zituen Goi Eskola Politeknikoko Iturripeko pilotalekura, Urban Day izeneko jaiaren baitan. Arratsaldean Arraska elkarteko eta Nothing Without dendako partaideen laguntzarekin, skate eta grafiti ikastaro libreak martxan jarri zituzten. Lehenengorako, Arrasateko Udaleko brigadako langileek hiru arrapala, U erdi, kutxa bat eta baranda batzuk jarri zituzten. Bertan gaztetxo eta ez hain gaztetxoek skatea praktikatzeko aukera izan zuten Arraska elkartekoen begiradapean. Aldi berean, handik hurbil, Nothing Without dendako eta Arrasate skate taldeko kide Hibai Garaik grafiti erraldoiak egin zituen.\nHerriko jendea ere hurbildu zen\nSkateari dagokionez, diziplina honekin lotutako hainbat proiekzio eman bitartean, Arrasateko Sebastian Roldanek, Daniel Rosadok eta Aitor Akizuk, besteak beste, erakustaldi polita egin zuten, ikasle eta bertaratutakoen gozamenerako. Izan ere, Goi Eskola Politekniko kanpoko jendea ere jaira hurbildu zen; eta hori Muittuko kideen ustetan lorpen handia da.\nDiseinu onena, Ivan Corresena\nHorrekin guztiarekin batera, Muittuk skate taula baten diseinu grafikoa egiteko lehiaketa antolatu zuen. Hamar lagunek parte hartu zuten, eta Ivan Corres 1. mailako diseinuko ikasle izan zen irabazlea. Gauera arte luzatu zen jaia eta antolatzaileek jakinarazi dute datorren ikasturtean ere Urban Day jaia antolatzeko asmoa dutela.\nBestalde, Muittuk jakinarazi du, urtero legez, abenduaren hasieran Euskararen Eguna ospatuko dutela. Egun horren bueltan, herri kirolak eta hainbat txapelketa egingo dituzte.


Gaiak: Aurten ere, Senperen! - Euskonews\nHerri Urratseko ibilbidea.\nHerri Urrats 2009, maiatzaren 10ean ospatuko da urtero bezala Senpereko –Lapurdi– lakuaren inguruan. Haizea alde baita leloa aukeratu dute Iparraldeko Ikastolen aldeko 26. festa honetarako. Milaka lagunen parte hartzea espero da eta beraien presentziarekin, 2009an Bidarte herrian irekiko duten ikastolari laguntzeko dirua bilduko dute. Izan ere, gogoratu behar dugu Herri Urrats azpiegituretan inbertitzeko dirua eskuratzeko modurik sendoena dutela Ipar Euskal Herrian.\nHuts egin ezineko hitzordua bilakatu da Herri Urrats milaka euskaltzalerentzat eta Euskal Herrian ospatzen ditugun ikastolen aldeko festetatik aurrenekoa izatea izan liteke arrazoietariko bat; ikastolekiko dagoen konpromisoa ahaztu gabe, noski. Antolatzaileek –Seaskako lagunek– egun polit bat igaro nahi duten guztiei beraiekin batera besta giroan murgiltzeko gonbita luzatzen die. Nola aspertu?\nEkimen anitz prestatu dituzte maiatzaren 10erako, eta Senpereko lakuaren bueltan aspertzeko modurik ez da egongo. Atonduko dituzten zortzi gunetan zehar, makina bat ekintzatan parte hartzeko aukera edukiko dugu, aktibo zein pasiboki. Abaguneek Euskal Herriko zazpi probintzien izena daukate, eta zortzigarrena berriz, Haurren Xokoa izango da.\nGuzi horietan adin eta gustu orori zuzendutako jarduerak prestatu dituzte: jateko guneak topatuko ditugu, ikuskizunekin gozatzeko parada izango da –capoeira edota euskal dantza emanaldiak esaterako–; musikak garrantzia handia edukiko du –Neguri Gorriak, Sagarroi, txalaparta eta abar–; haurrek zerekin gozatu edukiko dute –bertsolari gazteak, Diskofesta, tirolina... Denak balio du euskararen eta batez ere, Iparraldeko ikastolen alde egiteko. Gogoa edukitzea eta bertaraino joatea da parte hartzaileok egin behar dugun dena, antolatzaileak arduratuko dira gainerakoaz eta.\nAurten ere Senperera gerturatzen den jendearen belarrietara makina bat aldiz iritsiko den kanta sortu dute. Haizea alde baita loloarekin bat dator abestia eta EUSKONEWS GAZTEAn jartzen dugu entzungai, eguna iritsi bitartean zure barneko gogoa hazten joan dadin. On egin!\nAbestia entzuteko, sakatu hemen\nEgitaraua ikusteko, sakatu hemen


Haurtzaroko uda bizi ezazue! - - euskalerriairratia.eus\nHaurtzaroko uda bizi ezazue!\nFermin Erbiti 2017-06-15 12:44\nBadira sekula ikasten ez ditugun lezioak. Horietako bat unean unekoa bizitzen ikastea. Aholkua hamaika aldiz entzun bai, geure buruari kontuan hartuko dugula agindu ere, baina alferrik: atzera begira askotan, etorkizunera ere behar gehiagotan. Kontua da unean unekoa ziztu bizian doakigula, konturatu gabe, ekainaren erdia joan zaigun bezala.\nGustuko dut ekaina, haurra nintzenetik, agian orduko oroitzapena oraindik ere nigan dagoelako. Ekaina hilabete oparoa zen, eskuzabala. Hasi eta berehala, eskolako ordutegia murriztu eta piszinako garaia ekartzen zigun. Hilabete erdira heldu eta oso hurbil ikusten genuen Sanjuanetako helmuga, kurtso amaierakoa. Haurtzaroko uda luze-luzearen hasiera gozoa zen hura.\nDakizuenez, oraingo kurtsoak eta udak eta bizitza bera ere askoz azkarrago doaz. Irratiko kurtsoa ere berehala amaituko da niretzat, hauxe baitut azken telegrama. Bada, azken eguneko azken esaldian haurtzaroko uda opa nahi dizuet guztioi: orduan bezala, luzea izan dadila, oparoa, gozoa, ilusioz eta emozioz beterikoa.


25 urte bete ditu IZFEk - Artikulua - ORAIN Gipuzkoa\n25 urte bete ditu IZFEk\nMarkel Olanok adierazi du Informatika Zerbitzuen Foru Elkartea “ezinbesteko bidelaguna” dela 5.0 gizartearen erronkei aurre egiteko .\nIZFEk, Informatika Zerbitzuen Foru Elkarteak, bere 25. Urteurrena ospatu du, Donostiako Eureka! Zientziaren Museoan egindako ekitaldian. Bertan parte hartu dute denbora horretan zehar edo gaur egun Elkarteko plantillako kide izandakoek edo direnek, eta ordezkari instituzionalek, horien artean Markel Olano diputatu nagusiak, Aitor Olaizola gaur egungo IZFEko zuzendariak, edota Imanol Lasa Gobernantza eta Gizartearekiko Komunikazioko diputatuak. Ospakizunaren barruan, formakuntzan eta motibazioan aditu den Victor Kuppers unibertsitate irakaslearen hitzaldia izan da.\nForu Elkarteak egindako ekarpena aitortuz, Olanok oroigarri bana eman die azken 25 urteetan arduradun izan direnei: Xabier Txapartegi, Joaquin Villa, José Ramón Guridi, Jon Peli Uriguen eta Imanol Lasa presidenteei; eta Mikel Fernández Miner, Carlos Etchepare, Javier Gómez, Elixabete Ostolaza eta Aitor Olaizola zuzendariei. Elkartea sortu zenetik, 230 pertsona izan dira guztira lan taldeko kide.\nIZFEren egitekoa da azpiegitura eta aholkularitza eskaintzea informatika eta teknologia zerbitzuetan, bai Foru Aldundiei, bai entitate publikoei, eta baita Gipuzkoako udal guztiei ere. Adibidez, gizarte zerbitzuen eskura extranet bat jartzen du, 1.700 erabiltzaile eta hainbat entitate konektatuta dauzkana: udalak, eguneko zentroak, adinekoen egoitzak, edota udal esparruko oinarrizko gizarte zerbitzuak -5.000.000 tramite egin dira guztira horren bitartez-. Administrazio elektronikoa ahalbidetzen du, zerbitzu digitalen plataforma oso batekin, administrazio guztiekin konektatuta dagoena eta eragingarria dena.\nZerga alorrean, bestalde, Zerga eta Kontua proiektuaren bitartez, zergadun guztiek hodeian lehen artxibategi fiskala edukitzea ahalbidetzen du, dagoeneko tresna horrekin 4000.000 aitorpen baino gehiago egin direlarik. IZFEren azpiegiturari esker, 250.000 gipuzkoarren Errenta aitorpenaren autolikidazio automatikoa jasotzen dute etxean, eta herritarrek PFEZaren itzulketaren dirua eskura dute aitorpena aurkeztu eta egun bakarrera, duela hamar urte baino gehiagoz geroztik.\nAdibide horiei helduta, Markel Olanok balio handia eman dio IZFEk bere ibilbidean zehar egindako lanari, Gipuzkoako gizarteari “zerbitzu publiko eraginkorra” eskaintzeko orduan. Aurrera begira, “ezinbesteko bidelaguntzat” jo du lurraldeak etorkizunari berme guztiekin aurre egin diezaion. “5.0 deritzon gizarteak etengabeko aldaketak dakartza. Paradigma ekonomikoak, harremanak, kultura, baita zerbitzu publikoak ere etengabe aldatzen ari diren etorkizunera egokitzeko gaitasuna izan behar dugu. Adimen artifiziala edo sistema kognitiboen iraultza bezalako egoera desberdinetara egokitu behar dugu. IZFEk aukera ematen digu teknologian erreferente propioa edukitzeko, eta bertako profesionalen gaitasunak aprobetxatzeko”.\nDiputatu Nagusiaren arabera, Big Data eta Analitika Aurreratua bezalako teknologia berrietan izandako aurrerapenak “palanka garrantzitsuak dira Gipuzkoak behar duen funtsezko eraldaketa modu iraunkor eta jasangarri batean bultzatzeko eta bizkortzeko”. Eraldaketa digitala hori, herritarrekin harremanak edukitzeko kanal berriak ezartzea baino “askoz gehiago da”, haren esanetan. “Hori dagoeneko egiten dugu lurraldean, eta egoki gainera. Erronka da, analitika aurreratuaren teknikak erabiliz, horrenbeste datuetatik adimena ateratzea, ateak irekitzen dizkigulako herritarren egonezinak eta kezkak hobeto ulertzeko, haiei beharrei erantzuteko, eta erabakiak modu egokiagoan eta azkarrago hartzeko”.\nAdierazi duenez, hainbat alorretan eraginkorrago jarduteko aukera ekarriko du teknologiak: iruzur fiskalaren aurkako borrokan, gizarte ongizatearen kudeaketan, zerbitzu publiko hobeak ematen, lehiakortasuna hobetzen eta garraioan eta trafikoaren fluxuan konponbide berritzaileen bitartez lurraldearen jasangarritasuna lortzen, hondakinen kudeaketan eta eraginkortasun energetikoan. “Berrikuntza da Etorkizuna Eraikiz dinamikaren oinarri nagusietako bat. Pisu handia dauka Gipuzkoaren etorkizuneko proiektu guztietan, baina guk argi daukagu tresna dela, beti ere, lurralde etikoagoa, bidezkoagoa, berdintasunezkoa, lehiakorragoa eta gardenagoa eraikitzeko”, laburbildu du.\nIZFEko zuzendari Aitor Olaizolak Foru Elkartearen jatorriak izan ditu izpide. 1.993an sortu bazen ere, aurreko ekimen bat du oinarri, orain 37 urte sortutako Datuak Pozesatzeko Zentroa –CPD delakoa-, hain zuzen. “1981. Urtean, Gipuzkoak Kontzertu Ekonomikoa berreskuratu zuen, zergak biltzeko eta kudeatzeko gaitasunarekin. Informatika sistema potentea behar zen eskumen hori garatzeko, eta horretarako inguruko perfil onenak fitxatu ziren, tartean estatuko ogasuneko langileak. Garai horretan, ordenagailu zentral nagusi batekin egiten zen lan: langile batzuk Gipuzkoan zeuden, beste batzuk Ibaetan eta egoitza desberdinetan… 1.982. urtean, lehen lurralde eredua izan zen zerbitzu digital bateratuak izaten; gure ingurunean, estatuan eta ziurrenik Europan”, nabarmendu du.\nHasieratik Gipuzkoako informatika osotasunean hartu zen, Foru Aldundia, Foru Ogasuna, erakunde publikoak eta udalak elkarrekin konektatuz; gure lurraldearen oreka eta berdintasuna bermatzeko “oinarrizko” lorpena da hori, Olaizolaren arabera. “122 biztanle dituen Gaintza bezalako herri txiki batek Errenteria bezalako herri batek dituen zerbitzu teknologikoak lortzea ez da edonolakoa. Estatuko beste hiriburu batzuk ere ez dituzten zerbitzuak ditugu administrazio elektronikoan, adibidez. Hori izan zen eta oraindik ere hori da gure balio erantsirik aberasgarrienetariko bat, lurralde oreka”. Iragarri duenez, datien “tratamendu adimentsuan” dago orain erronka nagusia: “IZFEk Gipuzkoaren modernizazioan eta digitalizazioan eragile aktiboa izaten jarraituko du”, berretsi du.


Irudiaren kalitateaz gainera… | Revista\nIrudiaren kalitateaz gainera…\n: Irudiaren kalitateaz gainera...\n[1. or] Irudiaren kalitateaz gainera...\n[2. or] Laburbilduz eta konparaketako taula >>\nOrdenagailuari lotzeko zazpi TFT pantaila aztertu dira oraingoan (pantaila lauak). Prezioak 299 eurotik (Feton) 449 eurora (Packard-Bell) doazelarik, kalitatearen eta prezioaren arteko erlaziorik egokiena LG L1510P laginak eman du: ez da garestienetakoa (384 euro), osoko kalitatean bera da "oso ongi" lortu duen bakarra, konexio analogikoaz gainera digitala dauka: ordenagailuak geroz eta ohikoagoa den konexio egoki hori baldin badauka, ez du kalitate galerarik izango.\nOrdenagailuko monitorea erosteko garaian erabiltzaileak bi aukera ditu: izpi katodikozko (CRT) pantaila handi-handia edo TFT motako pantaila laua, kristal likidozkoa. Horrelakoetan, irudiaren kalitatea eta koloreen zehaztasuna ez da pantaila tradizionaletan bezain bikaina baina, horren ordez, oraingoek ez dute ikusmena asko nekatzen eta dezente espazio gutxiago betetzen dute mahaian. Aztertu diren 15 hazbeteko TFT monitoreak 17 hazbeteko pantaila tradizionalen baliokide dira, azalera baliagarriaz ari garela.\nAzterturiko zazpi monitoreetako pantailek 15 hazbete badituzte ere, monitore osoaren tamaina ez da lagin denetan berdina. HP eta Sony dira bolumen txikienekoak, Samsung eta Packard-Bell arinenak eta Feton, azkenik, pisu eta tamaina handienekoa.\nPantailaren gorabeherei eta eginiko egokitzapenei buruzko informazioa zazpi monitoreen pantailetan agertzen denez, erabilera errazekoak dira. Kontsumoari dagokionez, HP eta Fujitsu-Siemens dira gehien gastatzen dutenak (gehienezko kontsumoa: 40 w) eta Sony da beherenetik dabilena (25 w). Packard Bell eta Feton laginek ez dute datu hau adierazten.\nMonitorearen bereizmenak pantailan erakuts dezakeen informazioa adierazten du (hau da, irudia osatzen duten puntu horizontal eta bertikalen kopurua). TFT pantailetako sortzetiko bereizmena aldaezina denez, bereizmen horretan bakarrik eskainiko dute emaitza (erabiltzaileak produktua hautatzeko duen aukeraren kaltetan). Beste bereizmen batean jardunarazten baldin badira (berariazko programa batean aritzeko, adibidez) emaitza eskasagoa izango da. Zazpi monitore hauen bereizmena 1024 X 768 da; bestela esateko, 1.024 puntu horizontal eta 768 bertikalek osatzen dituzte irudiak.\nBegia ez nekatzeko\nBerritze tasak adierazten du irudia segundo bakoitzeko zenbat aldiz birsortzen den. Parametro hori zenbat eta altuago izan, orduan eta gutxiago nekatuko da begia (hau da, gutxitan aldatzen bada, irudi hori etengabe mugitzen ari dela bereizteko gauza izango gara). Azterturiko monitoreetan gehienezko tasa (beti baliatzea komeni dena, alegia) 75 hertz da (telebista konbentzionalekoa, adibidez, 50 hertz da).\nHP, Feton eta Fujitsu-Siemens laginek bozgorailuak dauzkate eta Samsung-ek, bozgorailuak ez ezik, mikrofono integratua ere bai. Zazpi monitoreen inklinazioa erregulatzeko modukoa da eta Samsung eta LG laginetan altuera ere alda daiteke. LG eta Feton dira pantaila birakaria dutenak, hau da, formatu zapalean (ohikoa) eta zutikakoan ikusteko aukera ematen dute (egokia, adibidez, testu luzeak irakurtzeko edo partiturak aldatzeko). Fujitsu-Siemens euskarrian erabat biratzen da eta Samsung, LG eta HP horman instalatzeko modukoak dira.\nMonitore guztiek dute bideo konektore estandar analogikoa (VGA edo D-sub izenekoa). LG-k, horiez gainera, DVI bideo konektore digitala ere badauka: kalitate galerei saihets egiteko orduan, askozaz ere eraginkorragoa da hau, baina ordenagailu gutxik ematen du oraindik aukera hori. Bideokoak berariaz ez diren konexioei dagokienez, HP, Feton eta Fujitsu-Siemens laginek audioko sarrera dute; Samsung markakoak, berriz, delako sarrera horri integraturik dagoen mikrofonorako hartunea erantsi dio. LG laginak bi USB sarrerako ("hub") kontzentragailua ere jarri duenez, ezaugarri horietako konexio bat monitorean edukitzeko aukera ematen du; jakina, hor, ordenagailuaren atzealdean baino askozaz erosoago gertatzen da.\nHainbat adituk monitoreei proba batzuk gaindiarazi zizkieten irudiaren kalitatea balioztatzeko, denetan ere giroko argitasun berdinetan, ordenagailu berean eta konexio mota berarekin (ekipo guztiek daukaten sarrera analogikoarekin, alegia). LG laginak, analogikoaz gainera, sarrera digitala ere badaukan arren (hobea), test honetan ez zen baliatu, datu guztiak elkarrekin konparatu ahal izateko.\nEmaitzak berdin samarrak izan ziren zazpi pantailetan: bost puntutik 3,8 erdietsi zituen Samsung (apalena) laginak eta 4,1 puntu LG, Feton eta Fujitsu-Siemens markakoek. Alderik garrantzizkoena: HP laginak distira egokitua fabrikatik dakarrenez, erabiltzaileak nekez alda dezake prestazio hori.\nBereziki aipatu behar dira Feton (hiru pixel akastun), Fujitsu-Siemens (bi) eta Sony (bakarra) laginek ekarri zituzten pixel akastunak. Hutsune nabarmen hori dela eta, produktua itzultzeko motiboa ez dela diote fabrikatzaile batzuek; beraz, erosi aurretik monitorea ongi probatu beharra dago, oker, gabezia edo akatsik ba ote duen jakiteko. Packard-Bell, Samsung, LG eta HP laginetan pixel akastunik ez agertzeak, beste aldetik, ez du inondik ere bermatzen modelo bereko beste pantaila batek gabezia hori ez izatea.\nAdituez gainera, hiru erabiltzaile arruntek ere zazpi monitoreak probatu eta hainbat parametro batetik bosterako eskalan baloratu zituzten CONSUMER-entzat. Lagin guztiek proba gainditu zuten arren, batetik bestera aldeak nabaritu ziren: Packard-Bell (3,1 puntu), Fujitsu-Siemens (3,2 puntu) eta Feton (3,4 puntu) laginak "arrunt" hutsean geratu zien. "Ongi" kalifikaziora heldu ziren HP, Sony (4na puntuz), Samsung eta LG (4,1 puntu bakoitzak).\nPackard Bell laginak eskulibururik eskaintzen ez duenez, atal honetako puntuazio kaskarrena eraman du. Fujitsu-Siemens laginak ere ez du gainditu argibide liburua, dezente hobetu behar baitu eta aparatuak mugikortasun eskasa duelako (2,7na puntu, atal bakoitzean). Kanpoko itxurari dagokionez, Samsung eta Sony dira denetan bukaera hoberena dutenak. HP eta Sony laginek, berriz, kontrol eta ikono baliagarrien eta erabiltzeko errazenak dituzte.\nArgibide libururik ez duen lagin bakarra Packard-Bell FT500 da, nahiz eta tresna hori aparatua zuzen eta seguru erabiltzeko ezinbestekoa gertatzen den. Feton eta Fujitsu-Siemens laginek paperezko eskuliburua bakarrik daukate eta Samsung, LG, HP eta Sony laginek, azkenik, argibideak CD-ROM formatuan ere eskaintzen dituzte.\nPackard-Bell lagina izan ezik, ekipo guztiak dira seguruak: azalera inklinatuan egonkor mantentzen dira, ez daukate aho edo kantoi zorrotzik, behar bezain isolatuta daude, elektrizitate kontsumo egokia dute eta, mekanika alorreko hainbat esfortzu eta eroriko jasanik, ederki agertu dira aparatuak. Packard-Bell laginak ez du urratzen segurtasun araua laborategiko probetan agerturiko jokaeragatik (ona, oro har), ezinbestekoa den segurtasunari buruzko eskuliburua ez dakarrelako baizik.\nElkargarritasun elektromagnetikoa ere probatu zen laborategian: laginek normal-normal funtzionatzen zuten airetiko (8 Kv) eta ukipen bidezko (4 Kv) hainbat deskarga jaso ostean. Datu honek garrantzi handia du, interferentziak eragin ditzaketen ekipo zenbaiten ondoan aritzeko eratu edo diseinatua baitago monitorea (ordenagailua, inpresora, bozgorailuak, etc.). Proba gainditu ez duen bakarra Feton da: interferentziak nozitutakoan, itzali eta berriro piztu egin behar izan zen.\nSamsung eta Sony dira bermeen legea betetzen duten bakarrak, bikain bete ere: arauak bi urteko bermea ematera behartzen badu ere, bi ekipoek hiruna urte eskaintzen dute. Gainerakoetan, denetatik: edo ez dira iristen derrigorrezko bi urte horietara edo iristen dira baina berme agiria ingelesez dago (LG), edo berme agiririk ez dakar (Feton) bakarren batek. Nolanahi ere, agirietan horrela agertu edo ez, erabiltzaileari bi urteko bermea eman behar zaio, horrelaxe agintzen duelako indarreko arauak, nahi edo nahi ez\nOsoko kalitateaz ari garela, zazpi monitoreak lau kategoriatan sartzen dira: kalitate on-oneko bakarra LG da, prestazio ugari eskaini eta ezaugarri tekniko egokiak emateaz gainera, erabilera proban eta irudiaren kalitatea neurtzeko testean puntuazio hoberena irabazi duelako. Samsung, HP eta Sony-k "ongi" kalifikazioa merezi izan dute. Packard-Bell eta Fujitsu-Siemens "onartzeko modukoak" dira eta Feton "eskas" gelditu da, azterturiko parametro gehienetan emaitza urriak erakusteaz gainera, elkargarritasun elektromagnetikoko proba gainditzeko gauza izan ez baita.\nJoan hurrengo orrialdera Laburbilduz eta konparaketako taula >> »


Bisita gidatuak, abuztuan — Eibarko Udala\nBisita gidatuak, abuztuan\nAurtengo udan aukera ezin hobea izango duzu Eibar eta Arrate hobeto ezagutzeko, Eibarko Udalak antolatutako bisita gidatuekin. Nerea Alustiza historialari eibartarraren eskutik, zatoz hiriaren historia ezagutzera.\nUdako hilabeteetan hiri armagina bisitatzen duten pertsonen eskaerari erantzungo dion turismo-eskaintza antolatzen hastea da helburua.\nHirira egingo diren bisitek bere kaleetan zehar ibilbide historikoa osatzen dute, tren-geltokian hasi eta Untzaga Plazan amaituz, udaletxearen parean.Bisitan, gidak hiria duela 100 urte nolakoa zen erakutsiko du, gaurdaino izandako garapen historikoa azalduz, Eibarko industria edo hiriak II. Errepublikaren aldarrikapenean izan zuen papera ahaztu gabe.\nBisitaren gidoia Nerea Alustiza historialari eibartarrak osatu du, hirira egindako bisitetan eskarmentu handikoa. Berak egingo ditu gida lanak, bai Eibarren eta baita Arraten ere.\nDatak: abuztuak 3, 6, 10, 13, 17, 20, 24, 28 eta 31 (astearte eta ostiralero)\nOrdutegia: 18:30etik 19:30era\nHelduentzako 5 euro\n12 urtetik beherako eta 65 urtetik gorakoentzat doan\nEibarren bizi direnentzat 2,5 euro bisitaren unean NANa erakutsita\nDatak: abuztuak 8, 15, 22 eta 29 (igandero)\nOrdutegia: 10:30etik 12:30era (ikusi hemen Arratera igotzen den autobusaren ordutegia)\n12urtetik beherako eta 65 urtetik gorakoentzat doan\nEibarren bizi direnentzat 5€ bisitaren unean NANa erakutsita\n670 391 265 telefono zenbakira deituta, 10:00etatik 16:00etara\neibarvisit@gmail.com posta elektronikora mezu bat bidali, izen-abizenak, pertsona kopurua eta adina, eta egin nahi den bisita adieraziz\nEibarko mapa turistikoa


Garaiz irabazitako partida - - Zarauzkohitza.eus\nGaraiz irabazitako partida\nZarautz Rugby Taldea 2019-10-07 16:58\n(Jon Ander Vildosola)\nBabyautok Vigoren aurka irabazi zuen partida larunbatean, Astin. Zarautz Rugby Taldeko kideek partidaren kronikatxoa egin dute, eta hemen dago ikusgai.\n46-10. Emaitzak ondo islatzen du larunbat arratsaldean Astin gertatu zena. Partida bizia, lehen minututik. Galiziarren lerroa bizkor igotzen zen, baina zarauztarren defentsak tinko eutsi zion eta Babyauto beti joan zen aurretik. Erdilarien luzimendurako partida izan zen. Hutsuneak bilatu eta 7 entsegu egin zituzten dortokek. Sailkapenean, Babyautok 18 puntu ditu guztira eta bigarren da, Getxoren atzetik, puntu bakarrera.\nLehen hamar minutuetan ikusi zen partidak hartuko zuen traza.\n5. minutuan, touchean ateratako baloia eskura jokatu eta zelaiaren beste hegaletik egin zuen marka Unai Elustondok. 9. minutuan, berriz, Jack Griffithsek, zarauztarren zelaian baloia ohostu eta karrera bizian zutoinen azpiraino eraman zuen, berak bakarrik. Transformazioa, Sebastian Sedranen kontua izan zen. 10. minuturako, 2 entsegu, 12-0 markagailuan eta seinalatuta, Babyautoren puntuak nortzuk egingo zituzten.\nVigoko taldea berriz, zigor kolpe bati esker estreinatu zen, 13. minutuan. Ezequiel Francisco Gabardosek lortu zituen Vigoren lehen 3 puntuak eta handik 6 minutura, bera izan zen Vigoren entsegu bakarra egin eta transformatu zuena ere.\n12-10 markagailuan, lehen zatiaren erdian. Vigo bizirik, baina zarauztarrek distantzia nahi zuten atsedenaldira lasai joateko. 3 puntu Sebastian Sedranek zigor ostikada batean eta beste bi entsegu: bat, Corey Simposenek egin eta Sebas Sedranek transformatua eta bestea, Unai Elustondorena, 39. minutuan. 27-10, atsedenaldian. Aldagelan arnasa hartzeko moduan.\nBigarren zatian, Babyautok bildu zituen puntu guztiak. Jokoari ekin orduko, zarauztarren 5. entsegua eta transformazioa, Sebas Sedranek: 34-10. Vigok arrisku une bat baino gehiago eragin zuen zarauztarren marka lerroaren gain-gainean, baina Babyautoren defentsa sendoak behin eta berriz ebitatu zituen kontrarioen entseguak eta hiru laurdenek berriz, eskura jokatuta, aukerak bilatu zituzten. Partida ongi errematatu nahi eta dortokek beste bi entsegu egin zituzten amaitu aurretik. Jack Griffithsek egin eta Sebastian Sedranek transformatu zuena bata, 70. minutuan eta bestea, bukaeratik 5 minutura, Sebas Sedranek berak egindakoa, Corey Simpsonek hasitako jokaldia borobilduz. 46-10 azken emaitza.\nBabyautok erasoko bonusa lortu zuen, aurkariari 3 entsegu baino gehiagoko aldea aterata eta 5 puntu batu zituen larunbatean. 18 ditu orain, bigarren segitzen du eta kontrako entsegu gutxien jaso dituen taldea da bere multzoan, Ohorezko B Mailako A taldean. Albiste txar bakarra, Carlos Estradaren lesioa izan zen. Lehen bait lehen osatzea espero.\nHurrengo partida, Avileseko Pasec Belenos R.C.ren aurka jokatuko dute, urriaren 19-20 asteburuan, Zarautzen, Astiko errugbi zelaian.


Ainhoa González Sanchiz. Media Antena Euskal Herria: MEDIAk Europako aniztasun kulturala bultzatzen du zinearen bitartez - Euskonews\nAinhoa González estreinatu berri du jarduneko zuzendari kargua Media Antena Euskal Herria bulegoan, baina hamarkada bat eman du zuzendari ondoko bertan. Bulegora ikus-entzunezkoaren profesionalak gerturatzen dira MEDIA programak sektore horretako eskaintzen dituen laguntzak nola lortzeko aholkua eskatuz.\nMEDIA Europar Batasunak ikus-entzunezkoaren industriari babesa ematen dion programa da, baina nola burutzen da?\nMEDIA programak europar ikus-entzunezkoen industria babesten du bere lanen ekoizpenerako, banaketarako eta promoziorako dirua emanez. Gainera, laguntza eskaintzen du profesional berrien prestakuntzan urtero antolatzen diren 50 mintegi espezializatuen bidez, hala nola, europar azoka nahiz jaialdi zinematografikoetan eta Europan film ezberdinen erakusketan. Aldi berean, ikus-entzunezko europarren banaketa errazten du haien herrialdetatik kanpo.\nAzken finean, Europako aniztasun kulturala bultzatzen du europar zinea sustatuz eta honen zabalketa bultzatuz.\nZein neurritan izan du MEDIAk eragina Europako ikus-entzunezkoaren sektorearen garapenean?\n1991. urtetik, bere sorreratik, MEDIA lau etapa multianual-ez osatu da. Etapa bakoitzak europar ikus-entzunezko industriari babesa emateko laguntzak eskaini ditu, lehiakortasuna hobetu eta europar lan audiobisualen produkzioa nahiz zabalkuntza sustatzeko helburuarekin. Azken 20 urteotan MEDIAk 1.78 bilioi euro eman dizkio ikus-entzunezko industriari, momentu honetan Europako 31 lurralde hartzen dituelarik.\n2008. urtetik, MEDIA Internazionala deialdia medio, egun MEDIA MUNDUS, Europatik kanpo garatutako proiektuak bultzatu ditu. Gainera, filmen distribuzioari emandako babesak, Europako obra audiobisualak, jatorrizko lurraldetik kanpo zabaltzea lortzeko balio izan du. Lan hauetariko askok, MEDIAren laguntzarik gabe mugaz kanpo egitea ezinezkoa lukete.\n“MEDIA programak europar ikus-entzunezkoen industria babesten du bere lanen ekoizpenerako, banaketarako eta promoziorako dirua emanez”.\nArgazkia: CC BY - Lel4nd\nEta programa honekin zein izan daiteke onuradun,nori zuzendua dago?\nEsan bezala, programa hau ikus-entzunezkoaren sektoreari zuzenduta dago eta laguntza hauetara, ekoizle, banatzaile, formakuntza ikastetxe, erakusle, Jaialdi, Azoka, Merkatu nahiz erakundeak aurkez daitezke. Luzemetraia, animazioa, dokumentala zein lan interaktiboak onartzen dira. Lanak elkarlanean burutu daitezke, beti ere gehiengoa duen lurralde ekoizlea europarra izanik. MEDIA MUNDUS berria munduko hirugarren beste lurralde batekin lanean ari diren Europako profesionalei eskainitakoa da, hain zuzen.\nDonostian, hain zuzen, hauetako bulego bat dago; Media Antena Euskal Herria bulegoa.\nBruselan du programak egoitza nagusia, baina informazio bulegoak programa osatzen duten 31 europar lurraldeetan ageri dira. Kasu batzuetan, hiriburuan bulego nagusia egoten da (MEDIA Desk), eta Antenak, aldiz, ikus-entzunezko produkzioa garrantzitsua den eskualde ezberdinetan. Antenek, Desk-engandik independentzia osoa dute.\nMEDIA Antena Euskal Herria bulegoa 1999an sortu zen eta 12 urte hauetan proiektu ezberdinetarako laguntza ugari lortu dugu garapen, promozio, erakusketa zein banaketarako guztira 11.000.000 euro izanik. Madrilen Desk bat dago eta 3 Antena; Andaluzian, Katalunian eta honako hau Euskal Herrian.\nZein litzateke MEDIA Antena Euskal Herriaren helburu nagusia?\nAntenaren helburu nagusia MEDIA laguntzei buruzko informazioa ematea da, kandidaturak prestatzerako orduan aholkatzea eta sektoreko profesionalei europar ikus-entzunezkoen politikari buruzko informazioa erraztea. Gainera, Donostiako Zinemaldian parte hartzen dugu, duela 15 urtetik MEDIA-ren diru laguntza jasotzen duen jarduera izanik. Industry Club-ean informazio stand bat kokatzen da profesional guztiei informazioa luzatuz eta MEDIA-ri buruzko informazio saioak antolatuz.\nPasa den urte honetan, azaroan, ZINEUSKADI bulegoarekin bat Euskal Erkidego Autonomoan aurrekaririk ez duen ekintza antolatu genuen; Lux Sarietan hiru film garaileen proiekzioa 2009ko (Welcome, FR), 2010eko (Die Fremde, DE) eta 2011ko (Les Neiges du Kilimandjaro, FR.) Europa Cinemas eta ZINEUSKADI sarean elkartutako 4 aretoetan burutu zen honako herrietan: Tolosa, Andoain, Ordizia eta Barakaldo.\n“Lanak elkarlanean burutu daitezke, beti ere gehiengoa duen lurralde ekoizlea europarra izanik. MEDIA MUNDUS berria munduko hirugarren beste lurralde batekin lanean ari diren Europako profesionalei eskainitakoa da, hain zuzen”.\nZINEUSKADI zer den aurrerago lantzeko aukera izango dugu, baina zein eragin du euskal ikus-entzunezkoaren sektorean?\nEuropako ikus-entzunezko industriaren arazoetariko bat beren enpresen neurria da. Banketxe edo finantza-erakundeengandik finantziazioa lortzeko arazo handiak dituzten enpresa txikiak dira. Europar Batasunaren eta zehazki MEDIA programaren parte-hartzea garrantzia handikoa izan da ikus-entzunezkoaren euskal industriarentzat, batez ere ekoizpen aurreko eta ondorengo faseetan.\nUrtero zailagoa suertatzen da MEDIA programaren finantziazioa lortu ahal izatea. Egun, 31 estatu dira programa honen partaideak, eta geroz eta nabariagoa da lehia, hau urte bukaerako emaitzetan ere ageri delarik. Testuinguru honetan, gure profesionalak motibatzeko kapazak izan behar gara euren proiektuak aurkeztu ditzaten eta MEDIAk eskaintzen dizkien aukerez baliatu daitezen. Zeharkako moduan besterik ez bada, prestakuntza ekimenei, ikus-entzunezko ekitaldiei, azoka, jaialdi, on demand delako bideo atariei, etab.-ei babesa emanaz. Horretarako, sektoreko sail guztietako profesionalekin bakarkako bilerak bultzatzen ditugu.\nGainera, urte honetan dugun asmoa erakusleekin harremanak estutu ahal izatea da, udal zinema sarean ZINEUSKADIrekin elkarlanean eta ikus-entzunezko sektore honetarako zuzenduriko diru-laguntzak lortzen saiatuz. Pasa den urtean, MEDIA laguntzen kontzeptuetan 992.352 ¤ eskuratu genituen. Azken 12 urteotan 11.248.569 ¤ izan dira.\nNola planteatzen da 2013 urtea, zeintzuk dira aukerak?\n2013. urte hau, 2007-2013 denboraldiaren azken urtea da, 755 milioi euro aurreikusi zirelarik, baina gainera, Europa Creativa programarantz trantsizio urtea izango da, Europar Batasunaren programa berri honek 2014-2020 denboraldirako alor kulturalaren eta sortze alorraren garapenerako laguntza izan nahi du. Jada existitzen diren hiru programa ordezkatuko ditu (Cultura, MEDIA eta MEDIA MUNDUS) oinarri aproposagoa eskaintzen duten adar ezberdinak dituen programa marko bakarra proposatuz. Bertan, ez da ikus-entzunezkoa bakarrik kontutan izango, musika, antzerkia, etab. bezalako diziplinak ere barne hartuko dira.\nSektore guztietan dagoen kezka handienetarikoa laguntzek jarraipena izango ote duten jakitea da. Kasu honetan badirudi baietz...\nOraindik ez dakigu nola planteatuko diren, baina jarraituko dute. Egia da geroz eta zailagoa dela laguntzetara ailegatzea diru gutxiago dagoelako, baina batez ere geroz eta lurralde gehiago hartzen dutelako parte. Ekialdeko lurraldeak nahiz koprodukzioak babes handia jasotzen ari dira.\nEgunero profesional ezberdinen kontsultei erantzuna ematen diezue, hortaz, laguntzak dauden edo ez kontutan izan gabe, ideiak suertatzen direla, profesionalen ekimena agerian dela nabaria da.\nProiektu ugari dagoela ikusirik onerako harrituta nagoela esan behar dut, arazo bakarra dirua beharrezkoa dela da... Behar-beharrezkoa da proiektu onak aurkeztea, finantziazio eta garapen estrategia onak dituztenak.\n“2008. urtetik, MEDIA Internazionala deialdia medio, egun MEDIA MUNDUS, Europatik kanpo garatutako proiektuak bultzatu ditu”.\nArgazkia: CC BY - vancouverfilmschoolGurutze Peñalvari, arduradurari, ZINEUSKADI eta bereziki Zinema Euskaraz programa zer den azaltzea eskatzen diogu.\nZer da ZINEUSKADI?\nIrabazi-asmorik gabeko elkartea da eta kide fundatzaileen artean daude Eusko Jaurlaritzako Kultura Saila eta Euskadiko produktoreen bi elkarteak:IBAIA eta EPE-APV. Xede nagusia europar zinemaren difusioa egitea da, jatorrizko bertsioan eta euskaraz.\nAreto independenteen sarea koordinatzen du, aretoei eta euskal zinemaren promozioari zuzenduriko laguntzak, Zinema Euskaraz programa eta komentatu berri dugun Media programa ere.\nKonta iezadazu zertan datza Zinema Euskaraz.\nZinema Euskaraz programaren helburua herritarren eskura euskal balio zinematografikoak sustatuko dituen, euskararen erabilera komunikazio kultural gisa erabiliko duen zein aisialdi arloan normalizazioa bultzatuko duen film sorta bat jartzea da.\nAurrera daramagun prozesua da, alde batetik detektatzea lehen lerroko estreinako zein film izan daitezke interesekoak gure aretoentzat eta banaketa-enpresekin kontaktatu egiten da gure helburua lortzeko asmotan. Bestetik, banaketa-enpresa guztiekin harremana egiten da programaren oinarriak zeintzuk diren kontatuz, modu honetan haiek izan daitezke proposamenak luzatu ditzaketenak gure web orrian argitaratzen ditugun deialdietan. Aurkeztutako proposamenak komisio batek baloratzen ditu eta aukeratutakoak azpititulatuak edo bikoiztuak izatera pasatzen dira gero aretoetan estreinatzeko.\nZein film izen dira aukeratuak eta non ematen dira?\n2012ko programan daukagu: Freddy Igeldegi, Pura Vida, Sinister, Chef, Asterix eta Obelix maiestatearen zerbitzura, Agur esatea, Bazen behin uharte bat, Ikusi arte, Kerity, Kilimankaroko elurrak, Irusurtia, El Hipnotista (2013), Zarafa (2013).Behin zirkuitu komertzialetatik pasa eta gero batzuk hezkuntza ziurkuitura pasako dira.\nZer harrera izaten dituzte euskarazko filmak?\nAdina eta ekoizpen motaren arabera (animazioa, komedia, dokumentala...). Haurren programazioa eskaera handia du, batez ere animaziozkoak. Dokumentalek ere nahiko harrera ona izaten ari dute. Ainhoa González Sanchiz EE.BB-etan, Kaliforniako Long Beach City College-ean ikasketak amaitu ostean, Deustu Unibertsitateko enpresa eta ekintza turistikoen teknikari diplomatura burutu zuen (Donostiako kanpusa, Euskal Herria). Euskara, gaztelera nahiz ingelesa hitz egiten ditu eta erdi-mailako frantsesa ere badu. 4 urtez alor ezberdinetan lan egin ondoren, MEDIA Antena Euskal Herrian hasi zen; 2012. urtera arte zuzendari ondoko egon da eta 2012tik, gaur egun arte, jarduneko zuzendari karguan.


Bernhard Schmidt - Wikipedia, entziklopedia askea.\nBernhard Valdemar Schmidt (Naissaar, 1879ko apirilaren 11greg./martxoaren 30ajul. - Bergedorf, 1935eko abenduaren 1a) estoniar jatorriko alemaniar astronomo eta optikari bat izan zen.\nNaissaar (en) , 1879ko martxoaren 30a (juliotar egutegia)\nHanburgo, 1935eko abenduaren 1a (56 urte)\nHanburgoko Behatokiko optikari eta astronomoa, lente mota bereziak egiteko prozedura tekniko bikainak egin zituen.\nSistema optiko original bat sortu zuen, berehala zenbait teleskopiotan adoptatu zena, Schmidt kamera bezala ezaguna, zeinekin espazioaren irudi eta argazkiak jarraitzea posible den, 50 gradu karratuko eremu zabal batekin, aberrazio esferikorik, komarik eta astigmatismorik gabea.\nSistema optiko honen berrikuntza, garai hartan, argi izpien bidean ispilu bat jartzean zetzan, irudiaren ertzetan bereziki sentikorra zen aberrazioa ezabatzen duen esfera formako azalerako lente zuzentzaile bat.\nBere omenez izendatu zen 1743 Schmidt asteroidea.\nWikimedia Commonsen badira fitxategi gehiago, gai hau dutenak: Bernhard Schmidt\nArtikulu hau Estoniako biografia baten zirriborroa da. Wikipedia lagun dezakezu edukia osatuz.\nMultimedia: Bernhard Schmidt\nAzken aldaketa 19 otsaila 2017(e)an, 15:02(e)tan\nOrriaren azken aldaketa: 19 otsaila 2017, 15:02.


Telefónicako kabina eta telefono publikoek euroak bakarrik onartuko dituzte gaurtik aurrera | Consumer\nTelefónicako kabina eta telefono publikoek euroak bakarrik onartuko dituzte gaurtik aurrera\nUrtarrilaren 1ean, hiru telefonotik batek bakarrik funtzionatzen zuen eurotan\nTelefónicako telefono-kabina eta telefono publiko guztiek euroak bakarrik onartzen dituzte gaurtik aurrera, operadoreak, Cabitel filialaren bidez, horiek moneta berrira egokitzen amaitu ondoren, atzo konpainiak jakinarazi zuenez.\nTelefónicak 36 milioi euro (6.000 milioi pezeta) inbertitu ditu 100.000 kabina eta telefono publikoak eurora egokitzeko. Joan den urtarrilaren 1ean, hiru telefonotik batek eurotan funtzionatzen zuen eta besteak pezetatan. Ordutik, konpainiak bere terminal guztiak txanpon berrira egokitu ditu, eta prozesu hori gaur amaitu behar da.\nKonpainiak azpimarratu du ez dela eragin larririk izan Europako dibisa berrira egokitzean, nahiz eta zenbait erabiltzailek kritikak egin dituzten zenbait txanponekin arazoak izan dituztela, batez ere 20 zentimokoekin.\nOrdaintzeko moduei dagokienez, kabinek bi zentimotik bi eurora arteko txanponak onartzen dituzte. Aurrez ordaintzeko txartelak ere onartzen dira, eurotan edo pezetatan izan daitezkeenak.\negokitzapen euro kabinak